Chemical Conference 2017 από την DHL στην Αμβέρσα: Οι κατευθύνσεις της αγοράς του αύριο Chemical Conference 2017 by DHL in Antwerp: Tomorrow's market directions\nΔεκ 14, 2017 Logistics\nΗ DHL Global Forwarding, ο ειδικός στις αεροπορικές και θαλάσσιες μεταφορές του ομίλου Deutsche Post DHL, προσκάλεσε πρόσφατα εμπειρογνώμονες της χημικής εφοδιαστικής στην Αμβέρσα του Βελγίου για να συζητήσει τις τρέχουσες εξελίξεις στον τομέα των χημικών προϊόντων και τις επιπτώσεις τους στην αλυσίδα αξίας. Η παγκόσμια αγορά χημικών προϊόντων αναπτύσσεται πολύ θετικά. Από το 2006, οι πωλήσεις διπλασιάστηκαν στον τομέα των χημικών, και μόνο το 2016 πωλήθηκαν παγκοσμίως χημικές ουσίες αξίας περίπου 4,6 τρις ευρώ. Μέχρι το 2035, η αγορά αναμένεται να αυξηθεί στα 5,6 τρις ευρώ. Αλλά αυτή η ανάπτυξη συνοδεύεται από προκλήσεις. Η DHL παρουσίασε διάφορες λύσεις όπως το εργαλείο DHL Resilience360 και το Logistics Service Cube, καθώς και την κλίμακα κόστους-οφέλους για την αντιμετώπιση αυτών των προκλήσεων και την επίτευξη πραγματικών ανταγωνιστικών πλεονεκτημάτων.\n“Η Χημική Βιομηχανία βρίσκεται σε μια περίοδο διαρκούς αλλαγής, με πολλές διαφορετικές δυνάμεις, εσωτερικές και εξωτερικές, να έχουν τεράστιο αντίκτυπο στη δραστηριότητα των Χημικών Εφοδιαστικών Αλυσίδων και να οδηγούν στην ανάγκη για πιο δημιουργική σκέψη. Θεωρούμε την DHL Chemical Event ως πλατφόρμα για την ενθάρρυνση των συζητήσεων, την ανταλλαγή ιδεών και τη διευκόλυνση του διαλόγου μεταξύ όλων των εταίρων της αλυσίδας”, λέει ο Michael O’Hara, Global Head of Chemicals στη DHL Global Forwarding.\nΟι σημερινές αλυσίδες εφοδιασμού θα μετατραπούν σε ψηφιακά δίκτυα προστιθέμενης αξίας και θα αλλάξουν σημαντικά τον κόσμο των επιχειρήσεων. Οι χημικές εταιρείες θα πρέπει να διαχειρίζονται σημαντικές ποσότητες δεδομένων, απαιτώντας εκτενή υπολογιστική χωρητικότητα και νέους αλγορίθμους. Θα απαιτηθούν νέες λύσεις εφοδιαστικής αλυσίδας για να αξιοποιηθούν οι ευκαιρίες που δημιουργούνται από τον τεχνολογικό μετασχηματισμό και να προβλεφθούν πιθανοί κίνδυνοι που προκύπτουν από εξωτερικούς παράγοντες.\nΔιαχείριση κινδύνων σε πραγματικό χρόνο για σύνθετες αλυσίδες εφοδιασμού\nΗ μεταφορά πολύ ευαίσθητων και πολύτιμων προϊόντων στον τομέα των χημικών προϊόντων καθιστά όλο και περισσότερο απαραίτητο τον εντοπισμό δυνητικών κινδύνων και διαταραχών στην αλυσίδα εφοδιασμού, ώστε να είναι σε θέση να αντιδράσουν έγκαιρα και να ελαχιστοποιήσουν τους κινδύνους που συνδέονται με την εφοδιαστική. Για το σκοπό αυτό, η DHL προσφέρει τη λύση διαχείρισης κινδύνου DHL Resilience360. Το εργαλείο αναλύει σε πραγματικό χρόνο κατά πόσον τα πλοία, οι σιδηρόδρομοι ή τα φορτηγά αντιμετωπίζουν προβλήματα κατά τη μεταφορά. Η πλατφόρμα συνδέει τις πληροφορίες σχετικά με τις φυσικές καταστροφές, τους κοινωνικοπολιτικούς και άλλους κινδύνους με τα παγκόσμια δίκτυα παραγωγής και διανομής των πελατών. Αυτό επιτρέπει στους πελάτες να βρουν εναλλακτικές διαδρομές μεταφοράς ή να σταματήσουν το φορτίο αρκετά πριν από ένα περιστατικό.\n“Εργαλεία όπως το Resilience360 επιτρέπουν στους αποστολείς φορτίων να εντοπίζουν και να προβλέπουν κινδύνους σε πρώιμη κατάσταση. Τα εργαλεία όπως αυτά θα είναι ανεκτίμητα στο μέλλον”, λέει ο An D’Haenens, Global Manager Compliance, Sustainability and Logistics Enablement της DuPont Βελγίου.\nΑνταγωνιστικά πλεονεκτήματα μέσω διαφοροποιημένων υπηρεσιών εφοδιαστικής\nΩστόσο, δεν είναι δυνατόν να βελτιστοποιηθούν οι διαδικασίες στις αλυσίδες εφοδιασμού μόνο μέσω της χρήσης ψηφιακών συστημάτων ελέγχου. Η χρήση διαφοροποιημένων υπηρεσιών εφοδιαστικής μπορεί επίσης να αποφέρει πλεονεκτήματα. Αυτό είναι το βασικό συμπέρασμα της νέας λευκής βίβλου της DHL Global Forwarding «Διαφοροποιημένες Υπηρεσίες Logistics». Η μελέτη παρουσιάζει δύο εργαλεία – το Logistics Service Cube και την κλίμακα κόστους-οφέλους – τα οποία βοηθούν τις εταιρείες χημικών για να πάρουν τις καλύτερες δυνατές αποφάσεις σε ένα σχετικά νέο και σε μεγάλο βαθμό ανεκμετάλλευτο τομέα δραστηριότητας.\nΤο Logistics Service Cube δίνει τη δυνατότητα στις επιχειρήσεις να εντοπίζουν πιο συστηματικά τη σωστή υπηρεσία εφοδιαστικής για ένα προϊόν, έναν τύπο εφοδιαστικής αλυσίδας και τον αντίστοιχο τομέα πελατών. Η κλίμακα κόστους-οφέλους επίσης απλοποιεί την επιλογή κατάλληλων μέτρων και λύσεων με την «ποσοτικοποίηση» της επίδρασης των διαφοροποιημένων υπηρεσιών εφοδιαστικής. Αυτό αυξάνει τη διαφάνεια και οδηγεί σε καλύτερες εκτιμήσεις, για παράδειγμα όσον αφορά τις πωλήσεις, τις τιμές πώλησης και το κόστος εφοδιαστικής.\nΗ νέα έκθεση για την χημική εφοδιαστική Differentiated Logistics Services μπορεί να μεταφορτωθεί στον παρακάτω σύνδεσμο : www.dhl.com/chemical-logistics\nΗ Υπηρεσία Προώθησης Εμπορευμάτων της UPS στην 1η θέση της αγοράς\nDeutsche Post DHL, συνέδριο\nΗ Poczta Polska καταβάλλει 1 δις για μισθούς ετησίως Χρυσή Χορηγία και Διάκριση για την ΑCS στα e-volution Awards 2018\nΑικατερινάρη: Χρειάζονται κεφάλαια για τις...


ΤΟ ΙΣΤΟΡΙΚΟ ΝΤΟΥ ΤΩΝ… ΕΠΙΣΤΗΜΟΝΩΝ | Apodytiriakias.gr\nΤΟ ΙΣΤΟΡΙΚΟ ΝΤΟΥ ΤΩΝ… ΕΠΙΣΤΗΜΟΝΩΝ\nΛες και έγινε χθες. Μέσα είσαι κι αν πεις ότι έγινε σήμερα. Και άνετα στοιχηματίζεις ότι αυτά στην Ελλάδα θα γίνουν κι αύριο. Και χειρότερα. Το 1991 μπουκάρισε στον αγωνιστικό χώρο ο Ανάργυρος, γνωστός ως Αργύρης, Σαλιαρέλης, το έκανε χωρίς κουμπούρι. Μονάχα ένα- δύο χαστούκια μοίρασε σε δημοσιογράφο.\nΣα σήμερα Κυριακή 10 Φεβρουαρίου, το 1991. Στο Καραϊσκάκη, Ολυμπιακός- Αθηναϊκός. Πρόεδρος ο Σαλιαρέλης που βοήθησε να δραπετεύσει ο προκάτοχος του Γιώργος Κοσκωτάς και μετά από δύο χρόνια έφαγε φυλακή 10 χρόνων για υπόθαλψη εγκληματία.\nΈχει πουληθεί τζάμπα ο Ντέταρι στην Μπολώνια, άλλη περίεργη απώλεια η «ελευθέρας» στον Αποστολάκη που πήγε κατ’ ευθείαν στον Παναθηναϊκό. Παίκτες απλήρωτοι στον Ολυμπιακό, οι γάβροι δεν πάνε με τίποτα τον Σαλιαρέλη, που έγινε γνωστός ως «βασιλεύς των Ρουμπινιών»\nΠριν το ματς με τον Αθηναϊκό, ο Ολυμπιακός κερδίζει 2-1 δευτερόλεπτα πριν τη λήξη την ΑΕΚ στη Φιλαδέλφεια, αλλά το παιχνίδι διακόπτεται. Έφυγαν δύο δακρυγόνα από τη σκεπαστή και η ατμόσφαιρα σ’ έδιωχνε. Αποφασίστηκε ότι δεν έχει υπαιτιότητα η ΑΕΚ και το ματς επαναλαμβάνεται στη Ρόδο. Κερδίζει 1-0 η ΑΕΚ στο τελευταίο λεπτό με γκολ Μπατίστα.\nΤερματοφύλακας του Αθηναϊκού ο Σαργκάνης. Ο Σαλιαρέλης δεν έχει σταματήσει να υποστηρίζει ότι η κυβέρνηση και ο Βαρδινογιάννης πολεμάνε τον Ολυμπιακό, που ισοβαθμεί με τον Παναθηναϊκό στην πρώτη θέση. Το ματς είναι της 18ης αγωνιστικής. Προηγείται ο Ολυμπιακός με κτύπημα πέναλτυ. Κάνει και το 2-0.\nΣε 4 λεπτά ο Αθηναϊκός, με προπονητή τον Γκερντ Πρόκοπ, ισοφαρίζει. Στο 72 με τον πρώην του Παναθηναϊκού «φονιά» Χρήστο Δημόπουλο και με κεφαλιά στο 76 του Τζαλοκώστα. Το γήπεδο βράζει, βρωμάει το «ντού». Έγινε στο 88’, πρώτα με 50 αγανακτισμένους, από το πορτάκι της Θύρας 5. Γρήγορα βρέθηκαν στον αγωνιστικό χώρο μέχρι 1500.\nΟ Σαλιαρέλης χαστούκισε δημοσιογράφο και σε... δημοσιογράφους δήλωσε: «Το πρωτάθλημα δεν γίνεται με τους ίδιους όρους για όλες τις ομάδες. Αυτοί που μπήκαν στο γήπεδο ήταν επιστήμονες! Όσοι ήταν στη θύρα 4 είναι μορφωμένοι άνθρωποι, γραμματιζούμενοι... Η Πολιτεία και οι αρμόδιοι φορείς θα πρέπει να αναλάβουν τις ευθύνες τους».\nΟ Ολυμπιακός τιμωρήθηκε με μηδενισμό, αφαίρεση δύο βαθμών και πέντε αγώνες με κλειστές πόρτες. Ουδείς ασχολήθηκε με την ποινή έκπτωσης για 3 μήνες του Σαλιαρέλη, ο οποίος όπως αποδείχθηκε ήταν παράνομα πρόεδρος. Του είχε αφαιρεθεί για δύο χρόνια η φίλαθλος ιδιότητα, για άλλο χαστούκι στο παρελθόν, σε κάμεραν της ΕΡΤ.\nΓια τις καμπάνες στον Ολυμπιακό οπαδοί του έκαναν συλλαλητήριο και ο μακαρίτης Ατίλιο παρέδωσε στη Βουλή ψήφισμα διαμαρτυρίας.


Τι είναι το κρασί Marsala; - Botilia.gr Blog\nΑΡΘΡΑ Τι είναι το κρασί Marsala;\nΤΙ ΕΙΝΑΙ ΤΟ ΚΡΑΣΙ MARSALA;\nΠΙΘΑΝΟΝ ΝΑ ΞΕΡΕΙΣ ΠΩΣ ΤΟ MARSALA ΕΙΝΑΙ ΕΝΑ ΚΡΑΣΙ ΠΟΥ ΑΡΩΜΑΤΙΖΕΙ ΣΑΛΤΣΕΣ ΚΑΙ ΓΛΥΚΑ, ΔΙΝΟΝΤΑΣ ΤΟΥΣ ΠΛΟΥΣΙΑ ΓΕΥΣΗ! ΕΙΝΑΙ ΟΜΩΣ ΠΟΛΛΑ ΠΑΡΑΠΑΝΩ, ΓΙ' ΑΥΤΟ ΔΙΑΒΑΣΕ ΓΙΑ ΝΑ ΤΑ ΜΑΘΕΙΣ ΟΛΑ!\nΗ Marsala είναι μια Ιταλική πόλη που ανήκει στην περιφέρεια Trapani στο δυτικότερο άκρο της Σικελίας. Είναι η μεγαλύτερη σε πληθυσμό πόλη της περιφέρειας και μάλιστα η πέμπτη μεγαλύτερη σε όλη τη Σικελία.\nΕίναι παγκοσμίως γνωστή για τα περίφημα, ενισχυμένα κρασιά της που μπορούν να συνοδεύσουν ποικίλα πιάτα αλλά χρησιμοποιούνται και στη μαγειρική.\nΕνισχυμένος είναι ο οίνος, o οποίος όπως λέει και το όνομά του, έχει ενισχυθεί με αλκοόλ (συνήθως οινικής προέλευσης) κατά την φάση της ζύμωσης ή και αργότερα.\nΠροσθέτοντας αλκοόλ στο κρασί κατά τη ζύμωση, ανεβάζουμε τους αλκοολικούς βαθμούς του και σταματάμε έτσι τη ζύμωση, μιας και ως γνωστό οι ζυμομύκητες πεθαίνουν από κάποιους αλκοολικούς βαθμούς και πάνω (συνήθως δεν αντέχουν πάνω από τους 16 βαθμούς). Με αυτόν τον τρόπο παραμένουν αζύμωτα σάκχαρα και τα κρασιά γίνονται γλυκά. Αν το αλκοόλ προστεθεί αφού έχει τελειώσει η ζύμωση υπάρχει η δυνατότητα τα κρασιά να γίνουν ξηρά.\nΜε αυτό τον τρόπο γίνεται και η Marsala.\nΣτην παραγωγή της επιτρέπονται δέκα ποικιλίες με τις γνωστότερες να είναι το Grillo, η Inzolia, το Catarratto, το Nerello Mascalese, το Pignatello και το Nero d’Avola.\nΤι κάνει όμως τη Marsala μοναδική;\nΟ ιδιαίτερος χαρακτήρας της οφείλεται στη χρήση αποκλειστικά γηγενών ποικιλιών και στον πολύπλοκο τρόπο οινοποίησης της. Αρχικά το κρασί Marsala ενισχύεται από brandy σταφυλιών ή από ουδέτερο απόσταγμα σταφυλιών που προέρχονται συνήθως από τοπικές ποικιλίες. Δεύτερον ένας μαγειρεμένος μούστος (mosto cotto) δίνει στο amber Marsala το βαθύ χρώμα του. Τρίτον, συχνά μπλεντάρεται με ένα γλυκό κρασί που ονομάζεται Mistela, το οποίο φτιάχνεται από υπερώριμα σταφύλια Grillo. Τέλος, σε κάποια από τα πιο ποιοτικά κρασιά Marsala χρησιμοποιείται το σύστημα παλαίωσης Solera.\nH Marsala κατηγοριοποιείται ανάλογα με το χρώμα, την παλαίωση και τα σάκχαρα σε διάφορες κατηγορίες.\nΥπάρχει η Ambra και η Oro που έχουν κεχριμπαρένιο και χρυσό χρώμα αντίστοιχα και γίνονται από λευκές ποικιλίες. Παράλληλα υπάρχει και η Rubino που έχει ρουμπινί χρώμα και γίνεται από ερυθρές ποικιλίες.\nΑνάλογα με την παλαίωσή τους κατηγοριοποιούνται σε:\nMarsala Fine που έχει ένα χρόνο παλαίωση και χρησιμοποιείται κυρίως στη μαγειρική.\nMarsala Superiore που έχει παλαίωση δύο με τρία χρόνια σε βαρέλι.\nMarsala Superiore Riserva που έχει παλαίωση τουλάχιστον τέσσερα χρόνια σε βαρέλι, με κάποιους παραγωγούς να την κρατάνε ακόμα και έξι χρόνια.\nΜarsala Vergine με παλαίωση από πέντε μέχρι επτά χρόνια και τέλος σε\nMarsala Stravecchio με δεκάχρονη παραμονή στο βαρέλι.\nΤέλος ανάλογα τα σάκχαρα τους χωρίζονται σε:\nDolce που έχουν πάνω από 100 gr αζύμωτα σάκχαρα ανά λίτρο\nSemi Secco που έχουν από 40 gr – 100 gr ανά λίτρο και\nSecco με λιγότερο από 40 gr ανά λίτρο.\nΤα χαρακτηριστικά αρώματα των κρασιών Marsala είναι αυτά του μαγειρεμένου βερίκοκου, της βανίλιας, του ταμάρινδου και της καστανής ζάχαρης. Το στυλ μπορεί να κυμαίνεται από ξηρό έως πολύ γλυκό. Τα κρασιά μεγαλύτερης παλαίωσης αναπτύσσουν πιο πολύπλοκο χαρακτήρα και αρώματα μελιού, καρυδιού, καπνού, γλυκόριζας και αποξηραμένων φρούτων.\nΌπως είπαμε νωρίτερα χρησιμοποιείτε από πολύ παλιά στη μαγειρική με το πιάτο Chicken Marsala να θεωρείτε πλέον ένα κλασικό Ιταλό-Αμερικάνικο πιάτο ενω αρκετά συχνά τη συναντάμε σε συνταγές τιραμισού αλλά και στην κρέμα zabaglione.\nΟι γλυκές εκδοχές συνδυάζονται αρμονικά με πικάντικα μπλε τυριά όπως το ροκφόρ, αλλά και γλυκά με αποξηραμένα φρούτα και μαύρη σοκολάτα. Στην πιο ξηρή εκδοχή της μπορεί να ταιριάξει ωραία με παλαιωμένα αλλαντικά, αλμυρούς, ψημένους ξηρούς καρπούς, ελιές, και πιάτα με σπαράγγια.\nΠΡΟΗΓΟΥΜΕΝΟ Τι είναι το Prosecco; ΕΠΟΜΕΝΟ Πως να αγοράσετε κρασί για τον γάμο σας


Χρήστος Σινάνης – Σωκράτης Φάμελλος: Χ | TaMeteora.gr\nΧρήστος Σινάνης – Σωκράτης Φάμελλος: Χ\n2 Ιούλιος 2017, 18:58\nΣε καλό κλίμα διεξήχθη η συνάντηση του αναπληρωτή Υπουργού Περιβάλλοντος και Ενέργειας Σωκράτη Φάμελλου με τον Δήμαρχο Χρήστο Σινάνη στο Δημαρχείο Καλαμπάκας την Πέμπτη το απόγευμα.\nΣε κάποιο σημείο της συνάντησης μάλιστα άρχισε ο «διαγωνισμός έργων» μεταξύ τους, ο καθένας για τον τομέα του φυσικά.\nΟ κ. Φάμελλος έκανε γρήγορα – γρήγορα το… 0-2, λέγοντας ότι επί κυβέρνησης ΣΥΡΙΖΑ-ΑΝΕΛ προχώρησαν τα έργα σε Μετρό Θεσσαλονίκης και σήραγγες Τεμπών, ενώ μας προετοίμασε και για το τρίτο γκολ που θα έρθει σύντομα στη Μεσοχώρα.\nΆλλο που δεν ήθελε ο κ. Σινάνης, ο οποίος άρχισε να αναφέρει τα δικά του γκολ, χάνοντας μάλιστα προς στιγμήν και το… σκορ.\nΤο 1-2 το έκανε με αναφορά στη μονιμοποίηση της Μητρόπολης και το 2-2 με την ταχεία αποκατάσταση της γέφυρας Διάβας (υπήρξαν… διαμαρτυρίες για την πατρότητα του γκολ). Εξαγγελίες για άλλα δύο… γκολ είχαμε και από την πλευρά του (αντικατάσταση δικτύου ύδρευσης και σύνδεση με φυσικό αέριο), ωστόσο αποφασίστηκε να κατακυρωθούν αμά τη εμφανίσει τους.\nΠροηγούμενο άρθροΣτοίχημα: Δεν χάνει η Χιλή\nΕπόμενο άρθροΑπεβίωσε ο Μίνως Κυριακού\nΟΧΙάς 2 Ιούλιος 2017, 20:49\tAt\t20:49\nΗ γέφυρα της Διάβας είναι έργο της περιφέρειας, εσύ δήμαρχε άλλαζες σελίδες όταν υπέγραφε ο Αγοραστός. Για να μην αναφερθώ στο σκατ… που πέφτει στον Πηνειό. Τα δίκτυα ύδρευσης και αποχέτευσης όλης της Θεσσαλίας είναι κατόπιν πρωτοβουλίας της περιφέρειας, ότι ζήτησε κάθε δήμος το πήρε, που είναι το θάμα; Για το φυσικό αέριο, έχουμε πρωτοβουλία και ενδιαφέρον από την εταιρεία φυσικού αερίου, εσείς ούτε μια απόφαση σωστή δεν πήρατε για την παραχώρηση του οικοπέδου. Το μόνο που βλέπουμε είναι αθρόες απευθείας αναθέσεις σε υμετέρους, στραπάτσο με τις ακυρώσεις αποφάσεων του δημοτικού συμβουλίου, και το βόλεμα σε κάθε έκφανσή του. Πάντα στα λόγια πρώτοι. Πάντα στην πράξη αόρατοι.\nΧρήστος Σινάνης: Έγγραφο για χρηματοδότηση του Φιλόδημος ΙΙ, με έργα και επενδυτικές δραστηριότητες\n13 Απρίλιος 2021, 22:00\nΑντ. Τούλας: «Από την προηγούμενη δημοτική Αρχή δαπανήθηκαν τα 390.000 ευρώ» – Χρ. Σινάνης: «Θα τα πούμε εκεί που ορίζουν οι νόμοι»\n13 Απρίλιος 2021, 21:06\nΔελτίο τύπου του συνδυασμού “Δύναμη Ευθύνης”\n11 Απρίλιος 2021, 18:47\nΠού είναι οι αποδείξεις, κύριε Σινάνη;\n9 Απρίλιος 2021, 10:54


ΕΔΩ ΑΛΕΞΑΝΔΡΕΙΑ: Απριλίου 2017\nΑφιέρωμα: Έτσι φθάσαμε στην καθιέρωση Ημέρας Ελληνικής Γλώσσας\nΑναρτήθηκε από ΕΔΩ ΑΛΕΞΑΝΔΡΕΙΑ στις Κυριακή, Απριλίου 30, 2017\nΣτην Αίγυπτο ο πάπας Φραγκίσκος υπό δρακόντεια μέτρα ασφαλείας\nΤέλεσε σήμερα λειτουργία σε ένα στάδιο του Καΐρου, ενώπιον χιλιάδων πιστών.\nΟι πιστοί στις κερκίδες κρατούσαν σημαίες του Βατικανού και πολλοί φορούσαν λευκά κασκέτα. Ο 80χρονος πάπας εκφώνησε κατόπιν την ομιλία του στα ιταλικά ενώ ένας διερμηνέας μετέφραζε στα αραβικά.\nΠάνω από το γήπεδο των 30.000 θέσεων πετούσε συνεχώς ένα ελικόπτερο.\nΤο απόγευμα, πριν αναχωρήσει για το Βατικανό, ο Φραγκίσκος πρόκειται να συναντηθεί με τους σπουδαστές μιας κοπτικής-καθολικής ιερατικής σχολής, στα νότια του Καΐρου. Χθες το απόγευμα ο ποντίφικας συναντήθηκε με τον πάπα των Ορθόδοξων Κοπτών της Αιγύπτου Θεόδωρο Β΄ και οι δυο τους προσευχήθηκαν μαζί στην κοπτική εκκλησία των Αποστόλων Πέτρου και Παύλου που τον Δεκέμβριο είχε μπει στο στόχαστρο των τζιχαντιστών με αποτέλεσμα να χάσουν τη ζωή τους 29 άνθρωποι.\nΟι δύο θρησκευτικοί ηγέτες έκαναν έκκληση για «ενότητα» υπενθυμίζοντας ότι οι εξτρεμιστές δεν κάνουν διακρίσεις και ότι πλήττουν τους χριστιανούς γενικά, χωρίς να διαχωρίζουν μεταξύ Καθολικών ή Ορθοδόξων.\nτο κήρυγμα της Κυριακής, του Σεβ. Μητροπολίτη Ζιμπάμπουε Σεραφείμ\nΙδιαίτερες προσευχές για την αγαπητή μας αξέχαστη μακαριστή Βασιλική Διβάρη, την Ηρωϊδα της Χώρας και της Αγάπης. Ιδιαίτερες ευχαριστίες στην Ελληνική Πολιτεία που ο τότε Πρόεδρος της Ελλάδος κ. Παπούλιας τίμησεν επαξίως διά του Εξοχωτάτου Πρέσβη μας κ. Λεωνίδα Κοντοβουνησίου την μακαριστή Κική διά του ανωτάτου Παρασήμου Καλής Ευποιίας όταν ακόμη ήταν ζωντανή.\nΗ σημερινή εορτή των Μυροφόρων είναι αφορμή να ευχαριστήσουμε Πρόεδρο του Συνδέσμου Ελληνίδων Κυριών κ. Δέσποινα Ζαβερδινού κι όλα τα μέλη του σημερινού Διοικητικού Συμβουλίου κι όλες τις κυρίες και όλους όσους στηρίζουν το πολύπλευρο έργο τους για τους ηλικιωμένους μας, για το σχολείο μας, πρωτοβουλίες για το Περιβάλλον, φιλανθρωπική δράση και φυσικά τη μεγάλη τους αγάπη να φροντίζουν με υπομονή τα παιδιά μας μέσα στην οικογένεια και τη δράση τους κατά την μεγάλη αγία Εβδομάδα να στολίζουμε τον πιο όμορφο Επιτάφιο και να έχουμε κόκκινα για όλους και όμορφες πασχαλινές λαμπάδες.\nΤελειώνοντας, σήμερα που τιμούμε τη προσφορά της απόδημης Ελληνίδας να ευχαριστήσουμε για τη συνεχή προσφορά τους στην Παροικία μας και στην Ιεραποστολή την Πρόεδρο της Ομοσπονδίας κ. Ελένη Κουμίδη, την Αρχόντισα των Εκκλησιών κ. Αριάνδη Ψύλλου και την Πρεσβυτέρα μας κ. Σοφία Σαγάνη, ως επίσης και τους δασκάλους και τις δασκάλες μας που διδάσκουν την Ελληνική γλώσσα στο Σχολείο μας και στην Παροικία μας. Ιδιαίτερες ευχαριστίες και στην Διευθύντρια της Εκκλησιαστικής μας χορωδίας κ. Σωτηριάδη και στα εκλεκτά Μέλη της, όλες τις καλές κυρίες που ως άγγελοι του Θεού ψαλμωδούν τα άγια των αγίων. To ίδιο ευχαριστούμε και τις πολύ σημαντικές δραστηριότητες των καλών μας κυριών στο Μπουλαβάγιο με επικεφαλής την κ. Σοφία Λεοντίου ως επίσης και το αξιόλογο έργο των κυριών μας στο Μουτάρε, στο Σελίκουε και στην Μοραντέρα.Ο Θεός να μας έχει όλους καλά.\nΕΚΛΟΓΕΣ ΣΤΗΝ ΕΛΛΗΝΙΚΗ ΚΟΙΝΟΤΗΤΑ ΑΛΕΞΑΝΔΡΕΙΑΣ - Ε.Κ.Α


Ο Τσίπρας ενισχύει τις συμμαχίες με το βλέμμα στην αξιολόγηση | kontranews.gr\nΟ Τσίπρας ενισχύει τις συμμαχίες με το βλέμμα στην αξιολόγηση -\nSubmitted by on 18/05/2016 - 19:14\nΜαξίμου και οικονομικό επιτελείο δίνουν μια «αθόρυβη μάχη» για το θετικό φινάλε των συνομιλιών, προσβλέποντας στην εκταμίευση της δόσης που θα δώσει ώθηση στην πραγματική οικονομία.\nΣε ό,τι αφορά δε στο θέμα του χρέους, από το κυβερνητικό στρατόπεδο δεν μιλούν με σαφήνεια για την πρόταση της Αθήνας. Αντιθέτως, χαρακτηρίζουν «φιλόδοξη» την πρόταση του ΔΝΤ και με δεδομένο ότι Ευρωπαίοι στυλώνουν τα πόδια, παρακολουθούν προς ώρας τις εξελίξεις.\nΟ πρωθυπουργός από την πλευρά του, κινεί τα νήματα και δεν μένει με σταυρωμένα τα χέρια. Αύριο το πρωί, αναχωρεί για την Ιταλική πρωτεύουσα. Ένα ταξίδι το οποίο θα πραγματοποιήσει, αυθημερόν, με δεδομένο ότι το Σάββατο ξεκινά η κοινοβουλευτική μάχη για το πολυνομοσχέδιο και ο πρωθυπουργός θα πρέπει να βρίσκεται στην Αθήνα.\nΟ κ. Τσίπρας θα παραστεί στη συνάντηση των Ευρωπαίων σοσιαλιστών που συμμετέχουν σε κυβερνήσεις όπως ο Γάλλος πρόεδρος Φρανσουά Ολάντ, ο Ιταλός πρωθυπουργός Ματέο Ρέντσι, ο Πορτογάλος πρωθυπουργός Αντόνιο Κόστα και ο Γερμανός αντικαγκελάριος Ζίγκμαρ Γκάμπριελ. Υπενθυμίζεται ότι η στάση Ολάντ και Γκάμπριελ στο θέμα του χρέους, έχει καταγραφεί από το πρωθυπουργικό περιβάλλον στα «συν». Το 2017 άλλωστε είναι χρονιά εκλογών για τη Γερμανία και οι Σοσιαλδημοκράτες θα επιχειρήσουν να κάνουν πιο διακριτές τις διαφορές τους από τους Χριστιανοδημοκράτες Μέρκελ-Σόιμπλε.\nΣε κάθε περίπτωση, ο πρωθυπουργός επενδύει για άλλη μια φορά στην άριστη πια συνεργασία του με την ευρωσοσιαλιστική οικογένεια, ενώ είναι η δεύτερη φορά (μετά το Παρίσι) που συμμετέχει σε μια τέτοια συνάντηση.\nΤΟ ΠΑΡΑΣΚΗΝΙΟ ΣΤΗΝ ΚΟΙΝΟΒΟΥΛΕΥΤΙΚΗ ΟΜΑΔΑ\nΕυκλείδης Τσακαλώτος, Γιώργος Χουλιαράκης, Γιώργος Σταθάκης, απάντησαν στις ερωτήσεις των βουλευτών κατά την άτυπη συνεδρίαση της Κοινοβουλευτικής Ομάδας, ενώ το λόγο έλαβαν ακόμα ο Δημήτρης Τσιρώνης και ο Θοδωρής Δρίτσας.\nΣύμφωνα με τον Γιώργο Χουλιαράκη, η κυβέρνηση δεν θα έχει πρόβλημα να πιάσει τους στόχους που τίθενται ώστε να μην χρειαστεί να ενεργοποιηθεί ο «κόφτης». Ακόμα πάντως και αν ενεργοποιηθεί, οι υπουργοί του ΣΥΡΙΖΑ διαβεβαίωσαν τους βουλευτές ότι η εξοικονόμηση χρημάτων δεν είναι απαραίτητο να γίνει από μία ή δύο κατευθύνσεις, δηλαδή από την μείωση μισθών και συντάξεων, αλλά από ένα μεγάλο εύρος κωδικών του προϋπολογισμού.\nΤο Προεδρικό Διάταγμα που θα χρειαστεί, εξάλλου, μπορεί να μην προβλέπει οριζόντιες μειώσεις, αλλά άλλες από συγκεκριμένους κωδικούς, ενώ στον ένα μήνα που μεσολαβεί, ο υπουργός Οικονομικών θα έχει τη δυνατότητα να προβεί σε διορθωτικές κινήσεις και να αντιμετωπίσει έτσι το δημοσιονομικό κενό που θα επιβάλει την ενεργοποίηση του «κόφτη». Αρκετοί όμως ήταν και οι βουλευτές που έθεσαν θέμα έμμεσων φόρων.\nΕιδικότερα, όσοι εκλέγονται σε νησιωτικές περιοχές ζήτησαν διορθωτικές κινήσεις στο ΦΠΑ των νησιών, για να πάρουν όμως την απάντηση ότι κάτι τέτοιο θα εκτιμηθεί αν μπορεί να γίνει όταν θα πιάσουμε τους στόχους του προγράμματος. Πολλές ερωτήσεις δέχθηκε για τα κόκκινα δάνεια ο Γιώργος Σταθάκης.\nΟ ίδιος αναφέρθηκε στην πρόβλεψη για 140.000 ευρώ αντικειμενική αξία της πρώτης κατοικίας, που καλύπτει το 93% των δανειοληπτών, όπως φέρεται να είπε, είτε πρόκειται για στεγαστικά, επιχειρηματικά, ή μεικτά δάνεια.\nΤέλος, οι υπουργοί του ΣΥΡΙΖΑ διαβεβαίωσαν ότι από την επαύριον κιόλας της ψήφισης του νομοσχεδίου, τον δρόμο για την Βουλή παίρνουν νομοσχέδια για το λαθρεμπόριο καπνού, το αδήλωτο χρήμα, τις επενδύσεις, αλλά και ο αναπτυξιακός νόμος.


Γιατί βαφτίζουμε τους τυφώνες με γυναικεία ονόματα ; - Α,ΜΠΑ\nΑΡΧΙΚΗ ΚΟΙΝΟΤΗΤΑ Γιατί βαφτίζουμε τους τυφώνες με γυναικεία ονόματα ;\nαπό Μιρέλα Διαλετή 17.01.2021, 21:00 2.8k Views 3 Σχόλια\nΣκεφτόμουν όλη την εβδομάδα την σημερινή άγνωστη ιστορία της Κυριακής και ανάμεσα σε ιστορικές ανακαλύψεις, συνταγές, φαγητά και μουσικά είδη κατέληξα κοιτώντας το παράθυρο να αναρωτιέμαι για το πώς γίνεται να κάνει τόσο κρύο αυτό το Σαββατοκύριακο. Ανάμεσα στις ειδήσεις για πτώση της θερμοκρασίας, χιόνια και καιρικά φαινόμενα που είχαμε καιρό να βιώσουμε στην Ελλάδα, άρχισα να αναρωτιέμαι για τους τυφώνες και τη σχέση τους με τα γυναικεία ονόματα και ιδού τι ανακάλυψα.\nΜέχρι και τον 20ο αιώνα, οι μετεωρολογικές προβλέψεις στις Ηνωμένες Πολιτείες ονόμαζαν τυφώνες με βάση την χρονική περίοδο, την τοποθεσία ή την ένταση της καταιγίδας.\nΚατά τη διάρκεια του Β ‘Παγκοσμίου Πολέμου, όμως, στρατιωτικοί μετεωρολόγοι των ΗΠΑ που εντόπιζαν και παρακολουθούσαν καταιγίδες στον Ειρηνικό αναζήτησαν έναν τρόπο να διακρίνουν τους τυφώνες κατά την ανάλυση χαρτών καιρού. Βασανισμένοι από τον πόλεμο, την απόσταση, την νοσταλγία και την έλλειψη αγαπημένων προσώπων, πολλοί άρχισαν να ονομάζουν καταιγίδες με τα ονόματα των συζύγων, των συντρόφων και των γυναικών της ζωής τους. Το 1945, το νεοσύστατο Εθνικό Γραφείο Καιρού εισήγαγε ένα σύστημα ονομασίας τυφώνων που βασίζεται στο στρατιωτικό φωνητικό αλφάβητο, αλλά το 1953 οι επιλογές αυτές είχαν ήδη εξαντληθεί. Έτσι, τον επόμενο χρόνο, το γραφείο αγκάλιασε την άτυπη πρακτική των προγνωστών και άρχισε να βαφτίζει τους τυφώνες με ονόματα γυναικών που υπήρξαν μακρινές αγαπημένες. Πολλές άλλες χώρες υιοθέτησαν την ίδια πρακτική μετά την Αμερική.\nΗ Roxcy Bolton\nΟι προθέσεις μπορεί να ήταν αγνές, αλλά τα αποτελέσματα θα μπορούσαν να είναι επιζήμια για τις γυναίκες, τόνιζε η Roxcy Bolton, ακτιβίστρια του Μαϊάμι και επίσης πρώιμο μέλος της Εθνικής Οργάνωσης Γυναικών. Πρωτοστατώντας στον αγώνα για την αλλαγή ονομασίας των τυφώνων, η Bolton πρότεινε στην Εθνική Υπηρεσία Καιρού να βαφτίζονται οι τυφώνες με ονόματα γερουσιαστών αφού έτσι κι αλλιώς οι πολιτικοί χαίρονται όταν ονομάζονται πράγματα προς τιμήν τους.\nΜετά την πίεση της Bolton και άλλων ακτιβιστριών, η Εθνική Μετεωρολογική Υπηρεσία και ο Παγκόσμιος Μετεωρολογικός Σύλλογος τερμάτισαν τελικά την πρακτική της αποκλειστικά γυναικείας ονομασίας τυφώνων το 1979, υιοθετώντας την εναλλακτική πρακτική της χρήσης τόσο γυναικείων όσο και ανδρικών ονομάτων. Τώρα η λίστα των ονομάτων καθορίζεται εκ των προτέρων και τα ονόματα μπορούν στη συνέχεια να επαναληφθούν μετά από ένα διάστημα έξι ετών. Ο κατάλογος έχει επίσης διαφοροποιηθεί ώστε να αντικατοπτρίζει τις περιοχές στις οποίες εμφανίζονται τυφώνες. Η λίστα αλλάζει μόνο όταν τα ονόματα των πιο καταστροφικών καταιγίδων αποσύρονται μόνιμα, όπως η Κατρίνα το 2005 και ο Άντριου το 1992.\nΗ αλλαγή της πολιτικής ονομασίας τυφώνων από γυναίκες ήταν μια από τις πολλές μάχες που ανέλαβε η Bolton στη ζωή της. Η ίδια πάλεψε επίσης να αλλάξει πολιτικές που έπλητταν την ισότητα των φύλων και εργάστηκε για να βελτιώσει τη μεταχείριση των θυμάτων βιασμού στη Φλόριντα. Μερικά από τα ζητήματα για τα οποία αγωνίστηκε εξακολουθούν να συζητούνται σήμερα, όπως η εκστρατεία της για την έγκριση της τροποποίησης για τα Ίσα Δικαιώματα.\nΗ Bolton πίστευε πως, παρά τις όποιες αγνές προθέσεις, η νοηματική σύνδεση φυσικών καταστροφών και γυναικείου φύλου ήταν αναπόφευκτη και θα μπορούσε να επιτρέψει τη διαιώνιση πολύ επικίνδυνων στερεοτύπων για τις γυναίκες.\nγυναικεία ονόματαΗ άγνωστη ιστορία της Κυριακήςμιρέλα διαλετήτυφώνες\n…πυρ γυνή και θάλασσα! ‘’Πατροπαράδοτες’’ αξίες.\nΚάπου είχα διαβάσει το αντιθετο:ότι δηλαδή όπως ένας τυφώνας για παράδειγμα είναι η δυναμη της φύσης,έτσι είναι και μια γυναίκα,=μια τεράστια δύναμη που δεν μπορείς να την περιορίσεις.\nΊσως γιαυτο η πατριαρχια προσπάθησε κ προσπαθει να μας βάλει τόσο σε κουτάκια,επειδή αντιλαμβάνεται τη δύναμη μας.\nΦυσικά και το ρητό,πυρ-γυνη και θάλασσα,μας έχει επηρεάσει,αλλά μήπως να το δούμε αλλιώς??αν είμαστε όσο δυνατές όσο ενα τυφώνας ή ένα τσουνάμι ή μια καταιγίδα…μήπως να χρησιμοποιήσουμε αυτή τη δύναμη μας ώστε να αλλάξουμε το κόσμο επιτέλους??\nεγώ πάλι αυτό το “θα σας πάρει και θα σας σηκώσει, όπως οι τυφώνες”, δεν το βρίσκω κακό να πω την αλήθεια!\nΠροηγούμενο άρθρο Σύνδρομο Capgras : όταν νομίζεις ότι όλοι είναι σωσίες\nΕπόμενο άρθρο Αγαπητή «Α, μπα»: Tι κάνουμε όταν αλλάζει η δυναμική μιας φιλίας;\nΓνωστές και άγνωστες ιστορίες κοριτσιών που άλλαξαν τον κόσμο\nαπό Α,μπά team 11.10.2020, 22:30


Η τελευταία πράξη του δράματος – Γαλατικό Χωριό\nHome > ΑΝΑΛΥΣΕΙΣ > Η τελευταία πράξη του δράματος\n- 17 Νοεμβρίου 2016 17 Νοεμβρίου 2016\nΤου Ανδρέα Γεωργιάδη*\nΑυτές τις μέρες, στο ειδυλλιακό Μον Πελεράν της Ελβετίας, ο πρόεδρος Αναστασιάδης μαζί με τον κατοχικό αττιλάρχη Μουσταφά Ακιντζί συζητούσαν εκτενώς για την εδαφική πτυχή του κυπριακού. Οι συνομιλίες αποδείχτηκαν οτι πάλι η δική μας πλευρά βρίσκεται με το «πιστόλι στον κρόταφο» κατά την αγαπημένη ρήση του προέδρου Αναστασιάδη.\nΤο τι συζητήθηκε στο Μον Πελεράν δεν μπορούμε να το ξέρουμε. Οι συνομιλίες κρατήθηκαν κρυφές, κρυφίως διεξάγοντο και εν κρυπτώ και παραβίστω συζητείτο το μέλλον ολάκερου ουσιαστικά του Ελληνισμού, όχι μόνο του Ελληνισμού της Κύπρου, αλλά και της Μητρόπολης.\nΑπό τα όσα συνάγουμε μέχρι σήμερα φτάνουμε στο σημείο να αντιλαμβανόμαστε ότι ο κατοχικός ηγέτης σκοπίμως αφήνει εποικοδομητικές ασάφειες σε σχέση με το εδαφικό ούτως ώστε να τραβήξει τις συνομιλίες μέχρι τέλους και να φανεί αδιάλλακτος σε όσα θέματα αφήσει να συζητήσει τελευταία. Τότε θα θέσει στον πρόεδρο Αναστασιάδη την εκβιαστική πρόταση να δεχτεί τις δικές του πρόνοιες αλλιώς θα καταρρεύσουν οι συνομιλίες και ως γίνεται συνήθως, η υπαιτιότητα της κατάρρευσης των συνομιλιών θα επιρρίπτεται στη δική μας πλευρά.\nΌσον αφορά στις εγγυήσεις, αυτές είναι αμφίβολο εαν καταργηθούν και δεν πιστεύω ότι η τουρκική πλευρά θα παραβεί τη σκληρή της θέση περί κατάργησης των εγγυήσεων. Βέβαια εδώ μπορεί να κάνει έναν σοβαρό διπλωματικό ελιγμό και να φτάσει στο εξής, δηλαδή να δεχτεί την κατάργηση των στρατιωτικών εγγυήσεων αλλά τα επεμβατικά δικαιώματα να παραμείνουν ως έχουν χωρίς να αλλάξουν. Πώς θα γίνει αυτό; Με τους εξής τρόπους:\nΘα υφίσταται παραμονή 90.000 εποίκων (διότι μάλλον τόσοι θα υπάρχουν, ασχέτων των «λόγων του ποδαριού» του προέδρου Αναστασιάδη). Οι δε υπόλοιποι έποικοι που δεν θα αναχωρίσουν, θα παραμείνουν στην Κύπρο με άδειες παραμονής και με άδειες εργασίας, ως εποχιακοί εργάτες κ.λπ. Συνεπώς, μάνι μάνι, φθάνουμε σε αριθμητική υπεροχή των εποίκων έναντι των Τουρκοκυπρίων που θα τους νομιμοποιήσουμε δια της υπογραφής μας. Αν λάβουμε υπ’ όψιν μας δε το γεγονός ότι οι έποικοι μάλλον θα κυμαίνονται σήμερα γύρω στο μισό εκατομμύριο, είναι εμφανές ότι η αριθμητική υπεροχή των εποίκων έναντι των Τουρκοκυπρίων θα σημαίνει ότι εγγύηση για εφαρμογή της πολιτικής της Τουρκίας στην Κύπρο θα ασκεί η κοινότητα των εποίκων, που αποτελείται από μια μάζα φανατικών και υπερεθνικιστών Τούρκων, ικανών να προβούν σε πάσης φύσεως δολοφονίες και ποινικά κολάσιμες πράξεις. Παράδειγμα αποτελούν οι δολοφονίες των στρατιωτών μας κατά τα επόμενα χρόνια της κατοχής, αλλά και η δολοφονία των εθνομαρτύρων μας Τάσου Ισαάκ και Σολωμού Σολωμού από Τούρκους εποίκους φανατικούς εθνικιστές (π.χ. Κενάν Ακίν).\nΗ άσκηση βέτο από μέρους της Τουρκοκυπριακής κοινότητας θα φέρει την κατάσταση στο εσωτερικό του κράτους σε τέτοιο σημείο όπου δεν θα μπορεί να λαμβάνεται απόφαση δια της απλής πλειοψηφίας των βουλευτών και των υπουργών και συνεπώς, μια απλή διαφοροποίηση των Τουρκοκυπρίων όσον αφορά στην ψηφοφορία θα παραλύει το κράτος και θα το καθιστά αδύνατον να λειτουργήσει. Η δυσλειτουργικότητα του κράτους μπορέι να μεταφρασθεί και ως τύποις εγγύηση, αφού με την παράλυση των όποιων αποφάσεων θα ήθελε να λάμβανε η νομοθετική ή η εκτελεστική εξουσία, θα είμαστε επί ξύλου κρεμμάμενοι. Συνεπώς γιατί η τουρκική πλευρά να χρειάζεται τη στρατιωτική επιβολή αφού θα μπορεί να επιβληθεί στην Κύπρο δια της αριθμητικής – πολιτικής ισότητάς της;\nΌταν θα υπάρξει εκ περιτροπής προεδρία την οποία ο κατοχικός ηγέτης δεν δέχεται να αποσυρθεί από το τραπέζι των διαπραγματεύσεων, τότε εκεί, ο εκάστοτε πρόεδρος, κατά πώς το αντιλαμβάνομαι, θα έχει τη νικώσα ψήφο. Τουτ’ έστιν, ο Τουρκοκύπριος εκ περιτροπής πρόεδρος θα μπορεί να λάβει μια απόφαση στην οποία ίσως και Έλληνες και Τουρκοκύπριοι να υπερψηφίζουν, αλλά ο ίδιος να έχει διαφορετική άποψη από αυτούς. Και εδώ ερχόμαστε στον ίδιο συλλογισμό: Γιατί να χρειάζεται η στρατιωτική εγγύηση όταν με πολιτική εγγύηση ο εκάστοτε Τουρκοκύπριος πρόεδρος θα έχει υπερεξουσίες και θα μπορεί να λάβει όποια απόφαση;\nΦθάνοντας στο εδαφικό, για πολλές μέρες τώρα ακούμε ότι η Μόρφου ίσως επιστραφεί υπό ελληνική διοίκηση. Ο πρόεδρος Ερντογάν αρνείται μια τέτοια πρόταση και επιθυμεί να παραμείνει υπό τουρκοκυπριακή διοίκηση. Έπειτα τέθηκε στο τραπέζι η ιδέα να αποτελέσει η Μόρφου ομοσπονδιακό έδαφος. Αυτές είναι παλινωδίες των Τούρκων ούτως ώστε να παραδώσουν πιθανώς τη Μόρφου σε μας αλλά με φριχτά ανταλλάγματα, ποιός ξέρει σε ποιές πτυχές του προβλήματος.\nΕίχε επίσης ακουστεί ότι ίσως η Καρπασία δοθεί υπό ελληνική διοίκηση. Μα αν θυμόμαστε, το ίδιο προνοούσε και το διχοτομικό πολυπεριφερειακό σχέδιο Γκιουνές που κατετέθη με εκβιαστικό τρόπο στη διάσκεψη της Γενεύης μεταξύ πρώτου και δευτέρου γύρου της εισβολής. Ο Τούρκος Υπουργός Εξωτερικών Γκιουνές είχε θέσει το σχέδιό του προνοώντας τη δημιουργία δύο ελληνικών καντονίων, ένα στην Καρπασία και ένα στις σημερινές ελεύθερες περιοχές, μεταξύ των οποίων θα περιεμβάλλοντο και έξι τουρκοκυπριακά καντόνια. Το ελληνικό καντόνι της Καρπασίας με το ελληνικό καντόνι των νότιων περιοχών δεν θα είχαν άμεση επικοινωνία αφού στη μέση τους θα έμπαινε το μεγάλο τουρκοκυπριακό καντόνι που θα ξεκινούσε από την Κερύνεια και θα συνέχιζε μέχρι την Ακανθού κ.λπ. Η δε ασφάλεια της περιοχής θα ανατίθετο στα αιμοβόρα Μεχμετσίκ. Συνεπώς θα ήταν πάλι θέμα χρόνου ο ελληνισμός της Καρπασίας να βρεθεί προσφυγοποιημένος (στην καλύτερη περίπτωση), αν όχι δολοφονημένος από τα όργανα της γκιουνεσικής τάξης. Ήταν για αυτό που ο μακαρίτης πρόεδρος Κληρίδης είχε πεί: «Θα το υπέγραφα και μετά θα αυτοκτονούσα». Και εύστοχα του είχε απαντήσει ο Ιατρός Βάσος Λυσσαρίδης: «Πρώτα να αυτοκτονήσεις και μετά να το υπογράψεις».\nΑδέλφια, μην μας ξεγελούν ψεύτικες λύσεις και συνομιλίες που γίνονται κρυφά και κεκλεισμένων των θυρών. Όταν κάτι είναι να γίνει, χρειάζεται «φως, περισσότερο φως» όπως έλεγε ο μέγας Γκαίτε. Ο λαός ΠΡΕΠΕΙ να είναι ενήμερος. Χρειάζεται να ξέρει το τι συζητιέται για το μέλλον του. Χρειάζεται να μπορεί να νιώθει σίγουρος ότι θα κάνει τη σωστή επιλογή για τον ίδιο, για τα παιδιά του, για να συνεχίσει η Κύπρος να μυρίζει τη μυρωδιά της Ελλάδας, να συνεχίσουν τα Κυπριώτικα ελληνικά, αυτά τα ελληνικά τα τόσο κοντινά με τα αρχαία, να ακούγονται και να μιλιούνται στη Μεγαλόνησο. Ο ελληνικός κυπριακός λαός χρειάζεται να ξέρει για να μπορεί να αγωνιστεί, να αντισταθεί, να πολεμήσει για τη λευτεριά του τόπου του.\nΑδέλφια, μην αφήσετε άλλους να διαφεντεύουν τη ζωή σας. Μην αφήσετε τρίτους να αποφασίσουν για σας, χωρίς εσάς. Μην αφήσετε βολεμένους και παρτάκηδες να σκοτώσουν ό,τι ελληνικό έχει αυτός ο τόπος εδώ και 3.500 χρόνια. Αγωνιστείτε με νύχια και δόντια να διαφυλάξετε την Κυπριακή Δημοκρατία, και μέσω αυτής, την ελληνικότητά μας. Πολεμήστε για το δίκιο μας. Πείτε όχι στους εκβιασμούς. Πιστέψτε ότι με τις δυνάμεις μας μπορούμε να έχουμε ένα καλύτερο μέλλον.\nΚαλή μας ΛΕΥΤΕΡΙΑ!\nΥ.Γ.: Για το ψευδοκράτους του Νενκτάς δεν χρειάζεται να πούμε τίποτα περαιτέρω. Αν το νομιμοποιήσουμε, απλά θα είμαστε άξιοι της τύχης μας…\nOne thought on “Η τελευταία πράξη του δράματος”\nΠαράθεμα: Η τελευταία πράξη του δράματος | Ἑλλήνων Φῶς


ΤΑ ΝΕΑonline ΥΓΕΙΑ ΔΡΑΣΗ+ΖΩΗ - Καρκίνος του παγκρέατος: Πόλεμος με έναν δύσκολο όγκο\nΔημοσίευση: 22-11-2015, 09:05 Τελευταία ανανέωση: 23-11-2015, 09:55\nΜπορεί να ευθύνεται το τσιγάρο. Ή να παίζουν ρόλο η παχυσαρκία και ορισμένες διατροφικές συνήθειες, κάποιες κληρονομικές παθήσεις, ίσως ακόμα η ηλικία, ο διαβήτης και το προσωπικό ιστορικό χρόνιας παγκρεατίτιδας.\nΗ αλήθεια, όμως, είναι πως τίποτα δεν είναι σίγουρο. Όλ’ αυτά είναι απλώς παράγοντες κινδύνου, η ακριβής αιτία του καρκίνου του παγκρέατος παραμένει άγνωστη. Ούτε γνωρίζει κανείς γιατί φαίνεται να αυξάνεται η συχνότητά του.\nΌσο μυστηριώδης, όμως, και επομένως δύσκολος στην αντιμετώπισή του κι αν είναι, οι ελπίδες για κάτι καλύτερο δεν λείπουν.\nΣτις 13 Νοεμβρίου ήταν η Παγκόσμια Ημέρα Ενημέρωσης γι’ αυτόν. Όπως ανακοίνωσε το Παγκόσμιο Ταμείο Έρευνας του Καρκίνου (WCRF), ο καρκίνος του παγκρέατος είναι ο 12ος πιο συχνός καρκίνος στον κόσμο με 338.000 νέα κρούσματα το 2012 (είναι τα πιο πρόσφατα στοιχεία που έχει) αλλά η 4η αιτία θανάτου από καρκίνο, καθώς έχει υψηλά ποσοστά θνησιμότητας.\nΓιατί συμβαίνει αυτό; «Το μεγαλύτερο πρόβλημα είναι ότι για πολύ καιρό έπειτα από την εμφάνισή του δεν προκαλεί συμπτώματα, ενώ δεν έχουμε ούτε μία αξιόπιστη προληπτική εξέταση γι’ αυτόν», απαντά ο παθολόγος-ογκολόγος Επαμεινώνδας Σαμαντάς, συντονιστής διευθυντής της Γ’ Ογκολογικής Κλινικής του Ογκολογικού Νοσοκομείου «Άγιοι Ανάργυροι» και μέλος του διοικητικού συμβουλίου της Ελληνικής Συνεργαζόμενης Ογκολογικής Ομάδας (HeCOG).\n«Έτσι, κατά τη στιγμή της διάγνωσης το 80% των ασθενών έχουν προχωρημένη νόσο και δεν μπορούν καν να υποβληθούν στην χειρουργική αφαίρεση του όγκου, που αποτελεί την πρώτη επιλογή της θεραπείας».\nΑκόμα και σ’ αυτό το στάδιο, τα συμπτώματά τους θυμίζουν περισσότερο παγκρεατίτιδα ή κρίση χολής: πόνος στην κοιλιά, ναυτία, απώλεια βάρους και ίκτερος δύσκολα θα φέρουν στον μυαλό ως πρώτο ενδεχόμενο τον καρκίνο.\nΗ προχωρημένη νόσος, όμως, αντιμετωπίζεται πολύ πιο δύσκολα απ’ ό,τι η αρχική. Στην πραγματικότητα, το μέσο προσδόκιμο επιβίωσης για ασθενείς με μεταστατική νόσο είναι γύρω στους 6-9 μήνες, κατά τον δρα Σαμαντά. Ωστόσο υπάρχει μικρό ποσοστό ασθενών που φθάνουν στην πενταετία από τη διάγνωση και όταν συμβεί αυτό, οι πιθανότητες ίασης είναι συντριπτικά υπέρ τους.\nΟι δυσκολίες με τον καρκίνο του παγκρέατος εντείνονται από το γεγονός ότι οι παράγοντες κινδύνου γι’ αυτόν είναι ισχνοί. «Ουσιαστικά οι μόνοι παράγοντες που έχει συσχετιστεί με αυξημένο κίνδυνο ανάπτυξης παγκρεατικού καρκίνου είναι το κάπνισμα (νυν ή πρώην), που όμως αφορά μόνο το 25% των ασθενών και ορισμένα κληρονομικά νοσήματα», λέει ο δρ Σαμαντάς.\nΤέτοιες παθήσεις είναι η κληρονομική παγκρεατίτιδα, το σύνδρομο Peutz-Jeghers, ο κληρονομικός καρκίνος μαστού και το σύνδρομο καρκίνου ωοθηκών όταν οφείλονται στα γονίδια BRCA1 και BRCA2, καθώς και το σύνδρομο Lynch.\nΑπό κει και πέρα υπάρχουν κάποιες συσχετίσεις με παραμέτρους όπως τα πολλά περιττά κιλά, η υπερκατανάλωση επεξεργασμένου κρέατος, η ηλικία (είναι πιο συχνός στις ηλικίες 60 έως 80 ετών), το οικογενειακό ιστορικό της νόσου (με 2 συγγενείς πρώτου βαθμού με καρκίνο παγκρέατος ο κίνδυνος εμφάνισης είναι 18% και με τρεις ή περισσότερους συγγενείς 54%), με τον σακχαρώδη διαβήτη τύπου 2 (ιδίως σε άτομα κανονικού βάρους, χωρίς οικογενειακό ιστορικό διαβήτη, που τον παρουσιάζουν αιφνιδίως μετά τα 50 τους χρόνια) και το προσωπικό ιστορικό χρόνιας παγκρεατίτιδας. Και πάλι, όμως, συσχέτιση δεν σημαίνει αιτία.\nΕάν ο όγκος μπορεί να αφαιρεθεί χειρουργικά, αυτό θα γίνει αμέσως, ακόμα κι αν χρειασθεί να αφαιρεθεί τμήμα ή ολόκληρο το πάγκρεας (σε τέτοια περίπτωση, οι ασθενείς πιθανώς θα χρειάζονται εφ’ εξής ενέσεις ινσουλίνης για να ρυθμίζουν το σάκχαρό τους, επισημαίνει ο δρ Σαμαντάς). Στη συνέχεια, θα ακολουθήσει χημειοθεραπεία με το φάρμακο γεμσιταμπίνη, με στόχο να απαλλαγεί ο οργανισμός από τα εναπομείναντα καρκινικά κύτταρα.\nΌτανη νόσος είναι οριακά χειρουργήσιμη ή τοπικά προχωρημένη (εκτεταμένη), μπορεί να χορηγηθεί προεγχειρητική χημειοθεραπεία μόνη ή σε συνδυασμό με ακτινοθεραπεία, «σε μία προσπάθεια να γίνει εξαιρέσιμος ο καρκίνος», προσθέτει.\nΣτους ασθενείς με προχωρημένη νόσο και καλή γενική κατάσταση υγείας χορηγείται τα τελευταία χρόνια συνδυασμός τριών φαρμάκων (επιστημονικά αποκαλείται FOLFIRINOX και συμπεριλαμβάνει τα φάρμακα 5-FU, ιρινοτεκάνη και οξαλιπλατίνη), ενώ την τελευταία διετία έχει προστεθεί ο συνδυασμός της γεμσιταμπίνης με ένα φάρμακο που λέγεται nab-πακλιταξέλη, καθώς μελέτες έχουν δείξει πως ο συνδυασμός αυτός αυξάνει το χρονικό διάστημα δίχως εξέλιξη της νόσου και την επιβίωση.\nΈνας άλλος συνδυασμός που μπορεί να χορηγηθεί είναι αυτός της γεμσιταμπίνης με ερλοτινίμπη. Σε ασθενείς με κακή γενική κατάσταση υγείας χορηγείται μονοθεραπεία με γεμσιταμπίνη.\nΣτις ΗΠΑ, εξάλλου, εγκρίθηκε πολύ πρόσφατα μίας νέα μορφή ιρινοτεκάνης, που λέγεται λιποσωμιακή, ενώ μία άλλη ελπιδοφόρα θεραπεία που βρίσκεται στο στάδιο των κλινικών δοκιμών είναι ο συνδυασμός της επονομαζόμενης ανασυνδυασμένης πεγκυλιωμένης ανθρώπινης υαλουρονιδάσης (ή PEGPH20) με γεμσιταμπίνη και nab-πακλιταξέλη.\nΌπως εξηγεί ο δρ Σαμαντάς, η PEGPH20 επιτίθεται στο μικροπεριβάλλον γύρω από τον όγκο, για να το καταστρέψει και να επιτρέψει τη διέλευση των άλλων φαρμάκων στο εσωτερικό του καρκίνου. «Το μικροπεριβάλλον αυτό αποκαλείται στρώμα, είναι πολύ πυκνό και χωρίς αγγεία, και γι’ αυτό δύσκολα το διαπερνούν τα φάρμακα», λέει. Και προσθέτει πως πιθανώς αυτός είναι ένας από τους λόγους για τον οποίο αρκετοί ασθενείς δεν ανταποκρίνονται στην χημειοθεραπεία.\nΣυνολικά, σε εξέλιξη βρίσκονται 50 κλινικές μελέτες με νέα φάρμακα, με 10 από αυτά να βρίσκονται στο τελικό στάδιο της αξιολόγησής τους, καταλήγει.


Η ΑΓΑΠΗ ΦΟΒΟ ΦΕΡΝΕΙ - Βιβλιοχαρτοπωλείο Άνεμος\nΕίκοσι χρόνια πριν, η Ειρήνη Ρουσσάκη φυγαδεύτηκε από την Κρήτη για να γλιτώσει από το ξέσπασμα της βεντέτας που έφερε την οικογένειά της αντιμέτωπη για άλλη μια φορά με την οικογένεια των Ορφανών. Φεύγοντας, άφησε πίσω της τους δύο πιο σημαντικούς άντρες της ζωής της: τον δίδυμο αδελφό της Λευτέρη και τον Πέτρο Ορφανό, τον νεανικό και κρυφό της έρωτα. Πετυχημένη γιατρός κι ερευνήτρια στη Βοστόνη, αποφασίζει να επιστρέψει στα Χανιά για να κλείσει τους παλιούς λογαριασμούς και ν’ αντιμετωπίσει τους δαίμονές της. Πόσο εύκολο είναι κάτι τέτοιο όταν όλοι πίσω στην Κρήτη παραμένουν αγκιστρωμένοι στα ήθη και στις παραδόσεις τους, όταν ο έρωτάς της για τον Πέτρο φουντώνει ξανά, μαζί με την παλιά έχθρα που χωρίζει τις οικογένειές τους; Διχασμένη ανάμεσα στην αδελφική αγάπη και στον έρωτα, η Ειρήνη θα προσπαθήσει να νικήσει το παρελθόν της σ’ ένα δύσκολο κι επίπονο αγώνα. Με φόντο την Κρήτη τού σήμερα και τους κώδικες τιμής τού χθες εκτυλίσσεται μια ερωτική ιστορία, όπου το μίσος αναμετριέται με το πάθος και ο φόβος με την αγάπη.


H απάντηση του Κώστα Μποτόπουλου, συνταγματολόγου, υποψήφιου ΠΑΣΟΚ | Istoriko Ghetto\nH απάντηση του Κώστα Μποτόπουλου, συνταγματολόγου, υποψήφιου ΠΑΣΟΚ\nΣτο «Ιστορικό κέντρο της Αθήνας» βρίσκονται, όπως όλοι ξέρουμε, πολλά από τα σημαντικότερα στοιχεία της παγκόσμιας πολιτιστικής κληρονομιάς -από την Κλασσική Αθήνα, τους Ελληνιστικούς Χρόνους, τη Μεσαιωνική εποχή (Βυζάντιο και Τουρκοκρατία), την σύγχρονη εποχή. Το ξέρουμε αλλά δεν τα τιμούμε.\nΤα στοιχεία αυτά υπάρχουν αλλά σπάνια πια συνυπάρχουν. Η ενοποίηση και η ανάδειξη της συνέχειας του Πολιτισμού παρά τις διακηρύξεις και την υποτιθέμενη ενοποίηση περιοχών του Ιστορικού Κέντρου της Αθήνας καρκινοβατεί στην καλύτερη περίπτωση και στη χειρότερη είναι άστοχες οι επεμβάσεις και φανερή η εγκατάλειψη.\nΈχω δυστυχώς την εντύπωση ότι η σκυτάλη των αισθητικών (για να μην πω αντιαισθητικών) στοιχείων που θα παραδώσουμε μοιάζει περισσότερο με καρκίνωμα που πρέπει να αποβληθεί. Από έναν οργανισμό μάλιστα ο οποίος κατάφερνε παλιότερα να ενσωματώνει με αρμονία σε ένα και μόνο κύτταρο του, σε ένα μνημείο, το πέρασμα αιώνων και διαφορετικών πολιτισμών. Φοβούμαι ότι πλησιάζουμε στην μέγιστη των αντιθέσεων: το χειρότερα δομημένο περιβάλλον μέσα στο ομορφότερο φυσικό περιβάλλον του κόσμου.\nΌμως το Ιστορικό Κέντρο είναι ένα τμήμα της πόλης που εξακολουθεί να ζει και να εξελίσσεται. Στα όρια του αναπτύσσονται ο σύγχρονος Πολιτισμός και παράλληλα η οικονομική και τουριστική ζωή ολόκληρης της πόλης. Συνωθούνται επίσης οι βασικότερες πολιτικές και κοινωνικές λειτουργίες της χώρας. Όμως χώροι ιστορικής μνήμης και σημαντικά μνημεία έχουν αποκοπεί από την ζωή του κέντρου και υπολογίζεται η άξια τους μόνο από τον αριθμό εισιτηρίων των επισκεπτών.\nΜε γνώμονα λοιπόν μόνο το οικονομικό κέρδος εφευρίσκονται λειτουργίες που προσβάλλουν την Ιστορική και Πολιτιστική σημασία τους ή εγκαταλείπονται στη φθορά. Το «δημόσιο σήμα» (Ιερά οδός) ποτέ δεν ολοκληρώθηκε στην ενοποίηση. Ο ευρύτερος χώρος της ΔΕΦΑ (Γκάζι) δεν μετατρέπεται σε «Βιομηχανικό Πάρκο» και ο ίδιος ο Δήμος Αθηναίων προσπαθεί να κατευθύνει την εισβολή ετερόκλητων χρήσεων ως δήθεν προσφορά στη διασκέδαση των Αθηναίων. Και όλα αυτά ενώ είναι κηρυγμένο μνημείο εδώ και δεκαετίες ως το τελευταίο εναπομείναν πρωτοβιομηχανικό συγκρότημα στην Ευρώπη μέσα σε κεντρικό πολεοδομικό ιστό. Κάθε σύγκριση με την TATE Modern του Λονδίνου περιττεύει.\nΜε την ίδια ολιγωρία αντιμετωπίζονται οι ελάχιστοι χώροι που μπορούν να προσθέσουν στο πράσινο της πόλης -κυρίως αυτοί που ανήκουν σε φορείς και είναι καταρχάς διαπραγματεύσιμοι. Η δικαιολογημένη έλλειψη εμπιστοσύνης τα τελευταία χρόνια έχει οδηγήσει στην κατάληψη των χώρων από κατοίκους, οι οποίοι δεν είναι βέβαια ικανοί για τη σωστή διαχείριση της έννοιας «Αστικό Πράσινο».\nΈνα βασικό θέμα για το κέντρο της πόλης είναι και τα κτίρια που έχουν κηρυχθεί ως διατηρητέα, χωρίς όμως να υπάρχει κάτι πιο ουσιαστικό από την αναγραφή τους σε Προεδρικά Διατάγματα και καταλόγους. Λίγες και χρονοβόρες οικονομικές ενισχύσεις των ιδιοκτητών, έλλειψη τεχνικών συμβουλών, στόχων, ιδεών, φαντασίας, προσπάθειας πολιτιστικής αξιοποίησης. Έτσι αφήνονται συχνά από τους ιδιοκτήτες τους να απαξιωθούν με αποτέλεσμα να μετατρέπονται σε εστίες μόλυνσης.\nΣήμερα κατακερματισμένο, χωρίς αισθητική συνέχεια και συγκρότηση, το δομημένο αστικό περιβάλλον επιμένει ανά τετραετία να χλευάζει –και συγχρόνως να ευτελίζει- κάθε προεκλογικό βερμπαλισμό. Λες και είναι άτρωτο στις εναλλακτικές δυνατότητες του σύγχρονου πολιτισμού.\nΟφείλουμε να πάμε πολύ πέρα από κάποιες ρυμοτομικές διευθετήσεις ή καλλωπιστικές φιοριτούρες. Η έννοια του δημόσιου χώρου, η αρχιτεκτονική, η αισθητική είναι πράγματα τόσο σημαντικά όσο η δημόσια υγεία και η εκπαίδευση. Ένα μη αρμονικό, χαοτικό, γκρίζο περιβάλλον από τσιμεντένια κουτιά γεννάει εν δυνάμει παραβατικότητα, βανδαλισμούς, αρρώστια και κατάθλιψη.\nΜε δεδομένο ότι η Αθήνα του σήμερα είναι πολύ διαφορετική από αυτή της δεκαετίας του ’80 και οφείλει να εμπεδώσει τον σεβασμό στη διαφορετικότητα, την «επιβολή» των κοινωνικών της κανόνων πρέπει να την αναζητήσει όχι μέσω της καταστολής αλλά και πάλι μέσα από την τεράστια δύναμη του Πολιτισμού. Του Πολιτισμού των κοινωνικών κανόνων και της Τέχνης. Δεν πρέπει λοιπόν να ξεχνάμε ότι εκείνοι οι οποίοι βρίσκουν καταφύγιο στη χώρα μας εκτός από τις συνήθειες που φέρνουν μαζί τους εσωτερικεύουν ταχύτατα αυτά που τους επιβάλει το περιβάλλον που τους υποδέχεται.\nΈνα άμεσο λοιπόν μέτρο θα έπρεπε να είναι η ρύθμιση της υπηκοότητας των παιδιών της λεγόμενης και σήμερα «αδέσποτης» δεύτερης γενιάς μεταναστών. Αυτό το αυτονόητο ανθρώπινο δικαίωμα θα ήταν ένα ελάχιστο δείγμα πολιτισμού προς μια γενιά που έχουμε μετατρέψει σε παρίες της κοινωνίας μας. Πέρα από όλα τα άλλα θα βοηθήσει και στην συνοχή του κοινωνικού ιστού, που και μεταξύ γηγενών, όπως νιώθουμε όλοι, διαρρηγνύεται ταχύτατα.\nΈνα άλλο αναγκαίο μέτρο, ειδικά για το χώρο του Ιστορικού Κέντρου, θα έπρεπε να είναι ο έλεγχος της προσφοράς των απαγορευμένων εξαρτησιογόνων ουσιών, η οποία σήμερα ως γνωστόν αποτελεί μονοπώλιο του οργανωμένου εγκλήματος.\nΟι σύγχρονες επιστημονικές και κοινωνικές μελέτες διδάσκουν ότι, ιδίως σε αστικές περιοχές, θα ήταν αποτελεσματικότερο να περάσουμε από την καταστολή της χρήσης στην πρόληψη της διάδοσης.\nΕάν κατά κάποιον τρόπο δοθεί η δυνατότητα στα λεγόμενα «βαποράκια» να προμηθευτούν την φαρμακευτική ουσία την οποία έχει ανάγκη ο οργανισμός τους νόμιμα και καθαρά – χωρίς να χρειάζεται να επαιτούν, να πωλούν και να διαδίδουν – τότε πολλά από τα υποψήφια θύματα θα έχουν σωθεί. Αυτό ακριβώς είναι η πρόληψη.\nΆμεσα, και μέχρι την αναγκαία διαβούλευση και στη συνέχεια την αναμόρφωση της σχετικής νομοθεσίας, οι ουσιοεξαρτημένοι θα μπορούσαν να καταπραΰνθούν με φαρμακευτικά μέσα, κάτω από την παρακολούθηση ειδικευμένου ιατρονοσοκομειακού προσωπικού. Αυτά τα μέσα μια ευαίσθητη (προφανώς όχι η σημερινή) Δημοτική Αρχή θα μπορούσε να εξασφαλίσει σε δικούς της χώρους. Σε συνεννόηση με τους κατοίκους. Συστηματικά. Με σκοπό την πρόληψη. Για να σταματήσει η προωθητική δράση των ανθρώπων αυτών. Για να γλιτώσουν οι πολλοί ανώνυμοι «άλλοι» αλλά και ολόκληρες γειτονιές που εγκλωβιζονται στην «ναρκω-κουλτούρα».\nΘα ήθελα να κλείσω υπογραμμίζοντας την ισχυρότερή μου πεποίθηση. Υποστηρίζω ότι τα πάντα, από τις πιο σύνθετες πολιτικές και κοινωνικές συγκρούσεις μέχρι τις πιο απλές καθημερινές μας σχέσεις, είναι θέμα Πολιτισμού. Και η εξουσία, για να έχει νόημα, πρέπει να δίνει το παράδειγμα.


«Αγαπητέ µου φίλε Μήτσο. Τι γίνεσαι φίλε µου, πώς πάει µε τους λύκους και τα χιόνια; Να ήξερες, Μήτσο, πώς ήθελα να βρισκόµουν και εγώ εκεί επάνω, κοντά σας, να µάχοµαι για ό,τι ιδανικότερο έχει ο άνθρωπος, την ελευθερία».\nΈτσι ξεκινάει η επιστολή που έλαβε από έναν φίλο του στην Αθήνα, ο στρατιώτης Δημήτριος Ιωάννου, που ο Β’ Π.Π. τον βρήκε στο οχυρό Καρατάς στις Σέρρες, λίγες μέρες πριν από την γερμανική επίθεση.\nΠαράλληλα στο πλαίσιο της εκδήλωσης «ΜΕΡΕΣ ΟΧΥΡΩΝ», ιστορικοί και ερευνητές θα παρουσιάσουν γνωστές και άγνωστες λεπτομέρειες τόσο για την κατασκευή των οχυρών της «Γραμμής Μεταξά» (1936-1940) –και όχι μόνο-, όσο και για τη «Μάχη των Οχυρών» στη διάρκεια του Β΄ Παγκοσμίου Πολέμου.(6-10/4/1941).


«Την απειλούσε και την χτυπούσε μπροστά στο παιδί τους»: Δικαιώθηκε μητέρα που ήταν θύμα χρόνιας κακοποίησης | Όλα Για Την Γυναίκα\nΑρχική Ειδήσεις «Την απειλούσε και την χτυπούσε μπροστά στο παιδί τους»: Δικαιώθηκε μητέρα που...\n«Την απειλούσε και την χτυπούσε μπροστά στο παιδί τους»: Δικαιώθηκε μητέρα που ήταν θύμα χρόνιας κακοποίησης\nΣημαντική δικαστική απόφαση έρχεται ως δικαίωση και ταυτόχρονα λύτρωση, «κουβαλώντας» τη δική της σημειολογία, σε μια περίοδο που παρατηρείται έκρηξη καταγγελιών για ενδοοικογενειακή βία. Νίκη απέναντι στην κακοποιητική συμπεριφορά αποτελεί η ετυμηγορία της Δικαιοσύνης, σύμφωνα με την οποία μητέρα που είχε πέσει θύμα βίας, μπροστά στο τριών ετών παιδί της, αναλαμβάνει πλήρως την επιμέλειά του.\nΕιδικότερα, σύμφωνα με απόφαση του Μονομελούς Πρωτοδικείου Θεσσαλονίκης, που εκδόθηκε την περασμένη εβδομάδα, αφαιρείται πλήρως η άσκηση γονικής μέριμνας από τον πατέρα, γεγονός που χαρίζει ανακούφιση στη μητέρα η οποία επί σειρά ετών ανέβαινε τον δικό της Γολγοθά.\nΌπως διαπιστώνεται μέσα από το δικογραφία, που φέρνει στο φως το protothema.gr, η γυναίκα αναγκάστηκε να υποβάλλει αίτηση για την απόκτηση της συνολικής επιμέλειας του παιδιού ενώ ήταν χωρισμένη με τον άντρα της και διέκρινε τα ανησυχητικά σημάδια από μέρους του.\nΠρολαμβάνοντας την εκδήλωση ακραία νοσηρών ενεργειών σε βάρος του ανήλικου παιδιού της, κέρδισε τον επί σχεδόν μια δεκαετία αγώνα της. Ο λόγος για τον οποίο η γυναίκα ακολούθησε τη δικαστική οδό ήταν η προβληματική και συνάμα αδιάφορη, προς το καλό του παιδιού, στάση του πατέρα.\nΧρόνια χρήστης ουσιών, ο πρώην σύζυγος εξαφανιζόταν για μεγάλα διαστήματα, αδιαφορούσε για το παιδί, ξεχνώντας όχι μόνο να τηλεφωνήσει αλλά και να το παραλάβει τις προκαθορισμένες ώρες.\nΣαν να μην έφταναν αυτά, ενώ ήταν χωρισμένος με την πρώην του, σε μια στιγμή διαφωνίας μαζί της προκάλεσε επεισόδιο, απειλώντας και χτυπώντας την, μάλιστα μπροστά στα μάτια του παιδιού τους.\nΗ αρχή της σχέσης, το διαζύγιο και οι απειλές\nΤο καμπανάκι της ανησυχίας άρχισε να χτυπά πιο δυνατά όσο περνούσαν τα χρόνια, με τη μητέρα του παιδιού να παίρνει, την περασμένη χρονιά, την απόφαση να υποβάλλει αίτηση στη δικαιοσύνη ώστε να αποκτήσει την πλήρη επιμέλεια του παιδιού της. Στην αίτησή της επισημαίνεται, συγκεκριμένα, ότι ο πρώην σύζυγός της είχε εμφανίσει «κακή άσκηση λειτουργήματος».\nΟ άντρας, από τη μεριά του, επιχειρούσε να ανατρέψει την επιδίωξη της μητέρας του παιδιού του, έχοντας όμως εξαφανιστεί, σύμφωνα με τη δικογραφία, τα προηγούμενα χρόνια στη Γερμανία.\nΣτο μεταξύ, απορρίφθηκε – πριν από λίγο διάστημα- η έφεση του πατέρα μετά την καταδικαστική απόφαση σε βάρος του για το αδίκημα της ενδοοικογενειακής σωματικής βλάβης μπροστά στο παιδί.\nΗ ζωή του πρώην ζευγαριού μαρτυρούσε από την αρχή την ταραχώδη φύση της. Οι δύο παντρεύτηκαν το 2011 με πολιτικό γάμο, όμως λίγο αργότερα και λόγω έντονων προστριβών, προχώρησαν σε συναινετικό διαζύγιο.\nΤο 2013 δόθηκε η επιμέλεια του παιδιού στη μητέρα, ενώ στον πρώην σύζυγό της παραχωρήθηκε το δικαίωμα της επικοινωνίας. Ο άνδρας κατέβαλε, ακόμη, το μηνιαίο ποσό των 150 ευρώ για διατροφή.\nΘα μπορούσε να πει κανείς, με μια πρώτη ανάγνωση, ότι όλα θα κυλούσαν ομαλά, η εξέλιξη της ιστορίας όμως διέψευσε τις προσδοκίες περί ομαλότητας στην επικοινωνία του πρώην ζευγαριού.\nΠαρά το συναινετικό διαζύγιο, οι σχέσεις ανάμεσα στους γονείς του αγοριού εξελίχθηκαν ιδιαίτερα προβληματικές.\nΣύμφωνα με τη δικογραφία, ο πατέρας είχε υποβάλλει μηνύσεις σε βάρος της πρώην συζύγου του ισχυριζόμενος ότι εκείνη καταπατά τα συμφωνηθέντα σχετικά με την επαφή με τον γιο του.\nΩστόσο, όπως διαπιστώθηκε, το 2015, ο άντρας εμφάνιζε ασυνεπή συμπεριφορά, καθώς δεν εμφανιζόταν στις ώρες που είχαν προκαθοριστεί για συναντήσεις με το παιδί. Το 2016, δε, χάθηκαν τα ίχνη του πατέρα του αγοριού, μόνο συγκεχυμένες πληροφορίες υπήρχαν για μετεγκατάστασή του στη Γερμανία.\nΗ ψυχιατρική εξέταση\nΛίγα χρόνια αργότερα, διατάχθηκε η διενέργεια ψυχιατρικής εξέτασης στον άντρα για να διαπιστωθεί κατά πόσο μπορεί να έχει επικοινωνία με τον γιο του, ενώ σημειωτέον ήταν χρόνιος χρήστης ουσιών, ειδικότερα ινδικής κάνναβης.\nΕπί τρία συναπτά έτη, στη συνέχεια, ο άντρας δεν επιχείρησε καν να έχει στοιχειώδη επικοινωνία με το παιδί παρά το γεγονός ότι δεν υπήρχε εκείνη την περίοδο νομικό κώλυμα.\nΤην εποχή που ήταν χωρισμένοι οι γονείς και προτού καλά-καλά το παιδί συμπληρώσει τα τέσσερα έτη, ο πατέρας εμφάνισε κακοποιητική συμπεριφορά, προβαίνοντας σε απεχθή ενέργεια.\nΠαραδομένος σε ένα κρεσέντο βίας, απείλησε και επιτέθηκε στην πρώην σύζυγό του.\nΟ 10χρονος – σήμερα – γιος από την ημέρα χωρισμού των γονιών του διαμένει στη Θεσσαλονίκη με τη μητέρα του, η οποία έχει αποκτήσει άλλα δύο παιδιά από τον δεύτερό της γάμο. Έχει αναλάβει αποκλειστικά την επιμέλεια και τα έξοδα του παιδιού της από τον πρώτο γάμο, ενώ διατηρεί μια μικρή επιχείρηση.\nΝιώθει δικαιωμένη από την απόφαση του δικαστηρίου να αφαιρεθεί πλήρως η άσκηση γονικής μέριμνας από τον πρώην σύζυγό της. Ο φόβος κακοποίησης σε βάρος του παιδιού της ήταν φανερός μετά τις εκρήξεις βίας από τον πατέρα του ανηλίκου. Σημειώνεται ότι και με τη βούλα της δικαιοσύνης, από την περασμένη Παρασκευή, το σύνολο της γονικής μέριμνας ανατέθηκε αποκλειστικά στη μητέρα.\nΓνωρίζουμε ότι η παιδική κακοποίηση έχει ολέθριες συνέπειες τόσο βραχυπρόθεσμα ότι και μακροπρόθεσμα. Η παραμέληση και η ελλιπής φροντίδα μπορεί να αποβούν εξίσου επιβαρυντικές.\nΗ ψυχολόγος του ανήλικου παιδιού και τεχνική σύμβουλος της μητέρας του στην υπόθεση, Τέσσα Χριστοδούλου μιλώντας στο protothema.gr έκανε λόγο για μια πολύ σημαντική απόφαση που επετεύχθη με την συνεργασία των συνηγόρων της μητέρας και της Δικαστικής Ψυχολόγου, κατόπιν μακροχρόνιας δικαστικής διαμάχης που είχε ως αποτέλεσμα την αφαίρεση της Γονικής Μέριμνας από τον πατέρα του παιδιού ο οποίος όχι μόνο επέδειξε μια άκρως κακοποιητική συμπεριφορά απέναντι στην μητέρα (Καταδίκη για Ενδοοικογενειακή Βία & Συκοφαντική Δυσφήμιση) αλλά και στον ανήλικο γιο του (απειλητική, προσβλητική και ριψοκίνδυνη συμπεριφορά κατά τις ώρες επικοινωνίες) ενω οι εκδικητικές του αντιδράσεις ήταν συνεχείς και εκδηλώνονταν με εντάσεις ή συγκρουσιακή διάθεση\nΣύμφωνα με την κα Χριστοδούλου, ο ανήλικος είχε εκτεθεί στην άσκηση βίας σε βάρος της μητέρας του και μέσω της ψυχομετρικής αξιολογησης (με προβολικες δοκιμασίες, το Παιδικό Ιχνογράφημα και το Ελεύθερο Παιχνίδι)αφηγήθηκε με λεπτομέρειες μια σειρά καταστάσεων που του προκάλεσαν συναισθήματα θυμού και φόβου απέναντι του. Έτσι μετά από μια μακροχρόνια δικαστική διαμάχη τόσο ο ανήλικος όσο και η μητέρα δικαιώθηκαν μέσω των δικαστικών αποφάσεων.\n«Οι αντιδράσεις του τόσο στην διάρκεια των συνεδρίων και μετέπειτα μέχρι και την μετοίκηση του πατέρα ήταν συχνά πολύ έντονες.Φοβόταν κυρίως και ήθελε να αναλάβει την ευθύνη για την προστασία της μητέρας του ενοχοποιώντας τον εαυτό του που δεν κατάφερε να την αποτρέψει. Η ενδοοικογενειακή βία θα πρέπει να καταγγέλλεται εφόσον ενέχει σοβαρό κίνδυνο τόσο για την σωματική όσο και την ψυχική υγεία των θυμάτων» καταλήγει η κλινική ψυχολόγος.\nΠροηγούμενο άρθροΠουλόβερ: 8 υπέροχες εμφανίσεις που θα σε εμπνεύσουν\nΕπόμενο άρθροΣύστημα KonMari: Έξυπνες συμβουλές για να τακτοποιήσετε και να οργανώσετε το σπίτι σας


Παμπαίδες: Οι όροι διεξαγωγής του νέου πρωταθλήματος | Η ΡΟΔΙΑΚΗ\nΠαμπαίδες: Οι όροι διεξαγωγής του νέου πρωταθλήματος\nΗμερομηνία 22/09/18 20:25\nΜε τον καταρτισμό τριών ομίλων, όπως συνέβη και στην περσινή διοργάνωση, θα διεξαχθεί και φέτος το πολύ ενδιαφέρον πρωτάθλημα παμπαίδων, το οποίο αναμένεται να έχει τις περισσότερες συμμετοχές από κάθε άλλη κατηγορία.\nΟι αγώνες θα ξεκινήσουν το διήμερο 27-28 Οκτωβρίου και η κλήρωση θα πραγματοποιηθεί την προσεχή Τρίτη (25/9) στις 14.00’, μαζί με όλες τις υπόλοιπες κατηγορίες.\nΤα κυριότερα άρθρα της προκήρυξης είναι τα παρακάτω:\nΣτο πρωτάθλημα παμπαίδων, περιόδου 2018-2019, δικαιούνται συμμετοχής τα σωματεία που ανήκουν στη δύναμη της Τ.Ε. Δωδεκανήσου και διατηρούν ανάλογα τμήματα.\nΚάθε σωματείο μπορεί να πάρει μέρος με δύο τμήματα αλλά οι αθλητές του ενός τμήματος δε θα μπορούν ν’ αγωνίζονται στο άλλο.\nΟι ομάδες που θα συμμετέχουν με δύο τμήματα (αναγκαστικά τα τμήματα θα είναι σε διαφορετικούς ομίλους), υποχρεούνται πριν το ξεκίνημα της χρονιάς, να παραδώσουν τη λίστα με τα αθλούμενα μέλη τους στην Τ.Ε. ΕΟΚ Δωδεκανήσου.\nα) Α’ φάση / κανονική περίοδος: Οι ομάδες θ’ αγωνιστούν σε τρεις (3) ομίλους, δύο (2) νοτίου (Α’ και Β’) κι ένα (1) βορείου συγκροτήματος (Γ).\nΣε κάθε όμιλο οι ομάδες θ’ αγωνιστούν μεταξύ τους σε δύο γύρους και στο τέλος θα καταρτιστεί βαθμολογία του κάθε ομίλου. Στη συνέχεια ο 1ος στη βαθμολογία του Β’ ομίλου θα δώσει αγώνα μπαράζ με τον 4ο της βαθμολογίας του Α’ ομίλου σε ουδέτερο γήπεδο. Οι πρώτες τρεις (3) ομάδες του Α’ ομίλου και ο νικητής του αγώνα μπαράζ θα δώσουν από έναν αγώνα κατάταξης ως εξής: Α1-Α4/Β1 και Α2-Α3. Οι νικητές των αγώνων θα συμμετέχουν στο Final Four.\nβ) Β’ φάση / Final Four: Η Β’ φάση θα είναι Final four που θα διεξαχθεί σε κλειστό γυμναστήριο που θα ορίσει η Τ.Ε. και θα λάβουν μέρος οι νικητές των αγώνων κατάταξης του Α’ ομίλου του νοτίου συγκροτήματος και οι ομάδες που θα καταλάβουν την 1η και 2η θέση του ομίλου του βορείου συγκροτήματος. Τα ζευγάρια των ημιτελικών είναι τα εξής: Νικητής Α1/Α4(ή Β1) - Γ2 και Γ1 - Νικητής Α2/Α3. Πρωταθλήτρια ομάδα Δωδεκανήσου θα ανακηρυχθεί η νικήτρια του τελικού.\nΣτο πρωτάθλημα μπορούν να πάρουν μέρος αθλητές που γεννήθηκαν το έτος 2004 και νεότεροι και πληρούν τις προϋποθέσεις του ισχύοντος αθλητικού νόμου και του άρθρου 36 των κανονισμών της ΕΟΚ. Δε θα γίνεται δεκτή σε αγώνες συμμετοχή αθλητή χωρίς δελτίο της ΕΟΚ. Κάθε σωματείο δικαιούται να παρατάσσει σε κάθε αγώνα 12 αθλητές.\nΚαμία αναβολή αγώνα δε δικαιολογείται, παρά μόνο για λόγους ανωτέρας βίας (όπως κακοκαιρία, συμμετοχή παίκτη στη μικτή Δωδεκανήσου και σε Εθνική Ομάδα). Δε θ’ αναβάλλονται αγώνες λόγω εκδρομών, τραυματισμών αθλητών, σχολικών υποχρεώσεων, οικονομικής αδυναμίας σωματείου κλπ. κατά τη διάρκεια του πρωταθλήματος.\nΑγώνες που θ’ αναβληθούν λόγω δυσμενών καιρικών συνθηκών, θα ορίζονται εκ νέου από την επιτροπή πρωταθλήματος της Τ.Ε. ΕΟΚ Δωδεκανήσου, είτε ενδιάμεσα είτε μετά τη λήξη του εκάστοτε γύρου, χωρίς ν’ αλλάζουν οι ημερομηνίες διεξαγωγής των υπόλοιπων αγωνιστικών.\nΗ Τ.Ε. ΕΟΚ Δωδεκανήσου διευκρινίζει ότι αναβολή σε αγώνα θα δίνεται μόνο σε περίπτωση απαγόρευσης απόπλου των πλοίων και θα βεβαιώνεται από τα λιμεναρχεία. Οι ομάδες υποχρεούνται, εφόσον υπάρχει πλοίο για τη μετακίνησή τους, να επιβιβαστούν σ’ αυτό, ανεξαρτήτως πιθανών προβλέψεων για επιδείνωση των καιρικών συνθηκών, διότι σε διαφορετική περίπτωση θα μηδενιστούν.


Νίκη - θρίλερ για Γιούνγκ Μπόις - Super League - Novasports.gr\nΟ Σουλεϊμάνι πανηγυρίζει το 1-0.\nΗ ομάδα του Άντι Χούτερ με αυτή τη νίκη έμεινε αήττητη για 8η σερί αγωνιστική και είναι δεύτερη, 15 πόντους πίσω από την πρωτοπόρο Βασιλεία, μετά από 15 αγωνιστικές.\nΟι γηπεδούχοι προηγήθηκαν μόλις στο 9' με σκόρερ τον Σουλεϊμάνι μετά από μπαλιά του Σούτερ, όμως οι φιλοξενούμενοι γύρισαν το ματς με δύο γρήγορα γκολ του Κονατέ (15', 21'), αμφότερα έπειτα από σέντρες.\nΣτο 52', ο Οαρό ισοφάρισε μετά από μπαλιά του Σχικ, όμως και πάλι η Σιόν πήρε προβάδισμα με τον Ακολό στο 54'.\nΤο τελευταίο ημίωρο ανήκε ολοκληρωτικά στην Γιούνγκ Μπόις, που ισοφάρισε σε 3-3 στο 60' με τον Σχικ, έπειτα από φάση διαρκείας σε εκτέλεση κόρνερ, ενώ τη νίκη στους γηπεδούχους χάρισε ο Οαρό, ο οποίος στο 71' κέρδισε και εκτέλεσε εύστοχα πέναλτι.\nΗ ενδεκάδα της Γιούνγκ Μπόις: Εμβογκό - Σούτερ, Νούχου, Φον Μπέργκεν, Λέσιακς - Σχικ (83' Εμπαμπού), Ζακάρια, Σανόγκο, Σουλεϊμάνι (68' Γκερντ) - Οαρό, Φρέι (68' Φρέι).\nΑπόντες για τον Άντι Χούτερ οι τραυματίες Κούμπο, Ροσά, Βίτριχ, Σεφέρι και Γκάγιτς.


Wilder, Fury ή μήπως Klitschko για Joshua; Ο κόσμος αποφάσισε... - Fightsports.gr\nWilder, Fury ή μήπως Klitschko για Joshua; Ο κόσμος αποφάσισε…\nΕπιμέλεια: Μάνος Ναβροζίδης | Δημοσίευση: 03/05/2017 15:00\nΟ Anthony Joshua έχει γίνει ο πιο περιζήτητος μποξέρ από το βράδυ του Σαββάτου και έπειτα και ο οι φαν… πυγμαχούν στο διαδίκτυο για την ανάδειξη του ιδανικού αντιπάλου.\nΣε τρεις κατηγορίες έχουν χωριστεί οι υποστηρικτές της επαγγελματικής πυγμαχίας σε Ελλάδα και κόσμο στην προσπάθεια αναζήτησης που κάνουν για τον επόμενο αντίπαλο του Anthony Joshua ο οποίος έχει ξεκινήσει πλέον να θεωρείται ως ο επόμενος ηγεμόνας της βαριάς κατηγορίας του επαγγελματικού μποξ.\nΟι σκληροπυρηνικοί φαν είναι ξεκάθαροι και θέλουν ο Joshua να παίξει άμεσα με τον Wilder ώστε με νίκη να πάρει και την WBC ζώνη και έπειτα να γίνει ο πρώτος που μετά από καιρό θα τις κρατήσει όλες ανά χείρας.\nΣτο ίδιο μοτίβο και οι οπαδοί του Wilder που θέλουν τον Αμερικανό «bomber» να κερδίσει τον Άγγλο και να στεφθεί αυτός παγκόσμιος πρωταθλητής όλων των ομοσπονδιών της βαριάς κατηγορίας. Ο Wilder εάν παίξει με τον Joshua θα έχει την ευκαιρία να σπάσει το ρεκόρ του Evander Holyfield που ήταν ο τελευταίος Αμερικανός που είχε όλες τις ζώνες στις ΗΠΑ.\nΑπό την άλλη τρέχει και η περίπτωση του Tyson Fury. Ο συμπατριώτης του Joshua έχει ήδη προκαλέσει τον Ολυμπιονίκη και κυρίως οι Άγγλοι… διψούν γι’αυτό το ματς αφού αναφερόμαστε στο ενδεχόμενο ενός βρετανικού ντέρμπι που θα γεμίσει ξανά το Wembley με 90.000 θεατές!\nΟ Fury έχει να παίξει μποξ περίπου 17 μήνες και έχει ανεβάσει πολλά κιλά δείχνοντας ότι δεν είναι σε φόρμα. Επίσης έχει δηλώσει παλαιότερα ότι έπεσε σε κατάθλιψη μετά τον αγώνα και τη νίκη του επί του Klitschko μην μπορώντας να διαχειριστεί την επιτυχία. Αυτό το γεγονός οδήγησε τον αήττητο μποξέρ σε κακοτοπιές με κύριο λάθος τη χρήση κοκαΐνης.\nΓια το τέλος αφήνουμε τους ρομαντικούς οι οποίοι συγκινήθηκαν από την προσπάθεια του Klitschko και θέλουν ξανά ο Ουκρανός να παίξει με τον Joshua. Άλλωστε είναι γνωστό ότι στο συμβόλαιο μάχης έχει υπογραφεί ρήτρα που δίνει στον Ουκρανό το δικαίωμα να διεκδικήσει ξανά ένα ματς με τον νεαρό Άγγλο.\nΜέχρι στιγμής από την πλευρά του Joshua είναι όλα ανοιχτά, αλλά κυρίως οι περιπτώσεις των Fury και Wilder μια και ο Άγγλος δείχνει διάθεση να καθαρίσει την κατηγορία και να χτίσει μία δική του αυτοκρατορία πάνω σε αυτά των Klitschko.\nΒασιλιάς Joshua και θρύλος Klitschko και σε μια ματσάρα!\nΠάρτε μία γεύση από Στέλιο Παπαδόπουλο (ΒΙΝΤΕΟ)


Α1 Αργολίδας: Γ.Σ. στον Ποσειδώνα Διδύμων την Κυριακή 14/6 - Argonafplia Sport\nΑρχική ΠΟΔΟΣΦΑΙΡΟ Α1 ΑΡΓΟΛΙΔΑΣ Α1 Αργολίδας: Γ.Σ. στον Ποσειδώνα Διδύμων την Κυριακή 14/6\nΑ1 Αργολίδας: Γ.Σ. στον Ποσειδώνα Διδύμων την Κυριακή 14/6\nΑύριο Κυριακή, 14 του μήνα, θα πραγματοποιηθεί η ετήσια τακτική Γενική Συνέλευση του Ποσειδώνα Διδύμων, όπου εκτός του απολογισμού της χρονιάς που πέρασε, θα γίνουν κι εκλογές για ανάδειξη νέας διοίκησης.\nΟ πρόεδρος και το Δ.Σ. του ΑΠΟ Ποσειδών Διδύμων, βάσει Καταστατικού, καλούν τα μέλη και τον κόσμο της ομάδας μας σε τακτική ετήσια Γενική Συνέλευση με θέματα:\n1)Ετήσιος διοικητικός και οικονομικός απολογισμός\n2)Εκλογές για ανάδειξη νέου Δ.Σ.\nΗ συνέλευση θα πραγματοποιηθεί την Κυριακή 14 Ιουνίου και ώρα 8.30μμ., στα γραφεία της ομάδας μας.\nΣε περίπτωση μη απαρτίας θα πραγματοποιηθεί εκ νέου την Τετάρτη 17 Ιουνίου 7.30μμ., στα γραφεία της ομάδας μας.\nΟ πρόεδρος και το Δ.Σ. του Ποσειδώνα Διδύμων»\nΠροηγούμενο άρθροΓ’ Εθνική: Στις 17/6 η Γ.Σ. της Κορωνίδας Κοιλάδας\nΕπόμενο άρθροΗ Ένωση Ποδοσφαιρικών Σωματείων Αργολίδας στηρίζει την 130η τακτική εθελοντική αιμοδοσία στο Άργος


- Κίνητρο από τον ιδρυτή της εταιρείας Ilhan Dogan\n- Star Επισκέπτης Biyon Kattilathu κινητήριος προπονητής\n- Νέα οράματα\n- Νέα Blockbuster προϊόντα\n- Μετέπειτα Mega White Night Party\nΑσφαλίστε τα εισιτήριά σας για τον εαυτό σας και για τους καλεσμένους σας γρήγορα.\nΚινητρο απο τον Ilhan Dogan\nΑν θέλετε να κάνετε μια καριέρα με τον παραδοσιακό τρόπο, πρέπει να πάρετε το τυπικό μονοπάτι στην κορυφή μιας επιχείρησης. Πρέπει να είσαι της αρεσκείας του προϊσταμένου σας, να λέτε ότι θέλει να ακούσει, το σκεπτικό σας θα ακολουθεί στο τέλος, να ακολουθείτε τις οδηγίες κατά γράμμα και υπογραφός και ταυτόχρονα να νικήσετε τους πιθανούς υποψηφίους για την επόμενη ανώτερη θέση.\nΌποιος είναι έτοιμος να πουλήσει την ψυχή του για αυτή τη θέση δεν θα είναι ποτέ ευτυχισμένος.\nΠήρα το δρόμο ενός επιχειρηματία σε μία επιχείρηση. Το γεγονός αυτό καθιστά τις άμεσες πωλήσεις τόσο μοναδικό. Εκτός από την φιλοδοξία σας δεν χρειάζεται να επενδύσετε τίποτα. Μπορείτε να ξεκινήσετε από τώρα και στο εξής ως επιχειρηματίας χωρίς να χρειαστεί να μπείτε στα κρύα νερά του λουτρού. Μπορείτε να ξεκινήσετε με μειωμένο ωράριο και να δείτε πώς είναι αυτή η νέα δουλειά. Όσο καλύτερα, τόσο πιο γρήγορα θα αναπτυχθείτε. Από κάθε άποψη. Οικονομικά και προσωπικά. Πέραν από εκεί, στις απευθείας πωλήσεις δεν υπάρχουν περιορισμοί. Μπορείτε να αναπτυχθείτε όσο θέλετε να αναπτυχθείτε, δηλαδή, μπορείτε να γράψετε τις πωλήσεις που θέλετε να γράψετε. Απεριόριστα.\nStar Επισκέπτης Biyon Kattilathu\n"ΆΦΗΣΕ ΤΟΝ ΚΟΣΜΟ ΛΙΓΟ ΠΙΟ ΟΜΟΡΦΟ ΑΠΟ ΟΤΙ ΤΟΝ ΒΡΗΚΕΣ"\nΕίτε ως ομιλητής, είτε στη σκηνή ή ως πρεσβευτής μάρκας: Οι αξίες "ειλικρίνεια", "σεβασμός" και "εμπιστοσύνη" είναι για μένα στην πρώτη θέση. Ποτέ δεν κρίνω ένα άτομο που δεν έχω πάρει τα μονοπάτια του.\nΑφού ολοκληρωθεί η εργασία,\nκάνουμε πάρτι όλο το λευκό, όλη τη νύχτα\nΠοτά και Catering all inclusive\n2 δωρεάν ποτά\nΚλείστε τώρα τα εισιτήριά σας και μπείτε μαζί μας


.Raδιο Κλειδαρότρυπα: ΠΑΛΑΙΣΤΙΝΗ. Παρέμβαση του Δικτύου για την Περιεκτική Δημοκρατία με αφορμή τις πρόσφατες Σιωνιστικές κτηνωδίες\nΠΑΛΑΙΣΤΙΝΗ. Παρέμβαση του Δικτύου για την Περιεκτική Δημοκρατία με αφορμή τις πρόσφατες Σιωνιστικές κτηνωδίες\nΔεν θα πρέπει όμως ποτέ να ξεχνούμε το ιστορικό υπόβαθρο της βίας. Διότι βέβαια είναι το ρατσιστικό έγκλημα της εθνοκαθάρσης από μέρους των Σιωνιστών που οδήγησε στο σημερινό κύκλο της αποτρόπαιας βίας. Έτσι όπως αποδεικνύεται και στα καθʼ ημάς σήμερα, αλλά και ιστορικά είναι αποδεδειγμένο ότι η συστημική βία αποτελεί τη γενέτειρα ενός φαύλου κύκλου βίας, τυφλής πολλές φορές, που αποτελεί το τελευταίο όπλο αντίστασης των καταπιεσμένων. Αλλά αυτή η λαϊκή αντιβία όπως έχει αποδειχθεί ιστορικά σχεδόν πάντα καταπνίγεται από την υπεροπλία του συστήματος.\nΑναρτήθηκε από MANIFESTO στις 1/01/2009 09:07:00 π.μ.


» Coca Cola manicure\nΌταν είδα ότι υπάρχει βερνίκι με όνομα “coca cola” συνέβησαν τρία άσχετα μεταξύ τους πράγματα:\nα) θυμήθηκα ότι ο λόγος που δεν πίνω ποτέ coca cola το βράδυ είναι πως κάπου στα 13 μου είπαν ότι θα βλέπω εφιάλτες και η γλυκούλα το είχα πιστέψει.\nβ) ενθουσιάστηκα γιατί πράγματι, το κόκκινο της coca cola είναι πολύ συγκεκριμένο και ουάου, κάνενα κόκκινο βερνίκι δεν μοιάζει με αυτό το και\nγ) θυμήθηκα τον Σάκη Ρουβά σε ρόλο παρουσιαστή που έλεγε “κοα κόλα” αλλά είναι Σάκης και όλα του συγχωρούνται.\nΗ OPI λοιπόν δημιούργησε ένα χρώμα τόσο κόκκινο που είναι registered by coca cola! Όπως όλα τα βερνίκια OPI, απλώνεται πάρα πολύ εύκολα και έχει πολύ μεγάλη διάρκεια. Θα το βρεις στα Sephora να πωλείται μόνο του, αλλά ψάξε για αυτή τη συσκευασία που αν και πωλείται μαζί με ένα ακόμη βερνίκι, κοστίζει λιγότερο από ότι μόνο του. Αυτά είναι τα παράδοξα της ζωής φίλη μου.\ncoca cola manicurecoca cola nailsopi βερνίκιopi ελλαδα\nΤο χρησιμοποιούν όλοι. Το βλέπεις σε φωτογραφίες, σε ξένα blogs, ακόμη και σε backstage οίκων που έχουν δικά τους καλλυντικά...


Παράνομα καταφύγια, παράνομο εμπόριο ζώων συντροφιάς και φιλόζωοι… νεοναζιστές :: Πολιτική :: Κόντρα\nΠέμπτη 09 Ιουλίου 2020 | 03:41\nΠαράνομα καταφύγια, παράνομο εμπόριο ζώων συντροφιάς και φιλόζωοι… νεοναζιστές\n«Τρελά» πράγματα συμβαίνουν στην Πάτρα (μολονότι «τρελά νερά» υπάρχουν μόνο στη Χαλκίδα). Την περασμένη Τρίτη (2.7.2019), ο οικείος αντιπεριφερειάρχης Γρηγόρης Αλεξόπουλος αποφάσισε (ως είχε υποχρέωση εκ του νόμου) το κλείσιμο ενός παράνομου καταφύγιου ζώων συντροφιάς στο Γιαννισκάρι του Δήμου Δυτικής Αχαΐας. Πριν από τέσσερις μέρες, όμως, την Παρασκευή 28 Ιούνη, ο πρόεδρος Πρωτοδικών Γεώργιος Αντωνιάδης χορήγησε προσωρινή διαταγή, την οποία ζήτησαν οι ιδιοκτήτες και διαχειριστές αυτού του παράνομου καταφύγιου ζώων συντροφιάς, απαγορεύοντας την πρόσβαση εκείνων που ανακάλυψαν και κατήγγειλαν την ύπαρξή του!\nΔεν υπάρχει το τεκμήριο της άγνοιας των πραγματικών περιστατικών. Ο πρόεδρος Πρωτοδικών είχε ενημερωθεί από την εφημερίδα μας (από τον υπογράφοντα αυτή την έρευνα) για την ύπαρξη αυτού του παράνομου καταφύγιου και για την αναμενόμενη προσυπογραφή από τον αντιπεριφερειάρχη της εισήγησης των αρμόδιων υπηρεσιών για κλείσιμο του παράνομου καταφύγιου.\nΕπειδή τα παραπάνω ενδεχομένως να σας φαίνονται γριφώδη, θα πάρουμε τα πράγματα με τη σειρά, ώστε να σας βάλουμε στο κλίμα της έρευνας που διεξάγουμε εδώ και καιρό, η οποία έχει όχι μόνο κοινωνικό αλλά και πολιτικό ενδιαφέρον, καθώς εμπλέκονται και οι νεοναζιστές της Χρυσής Αυγής.\nΧρυσοφόρο εμπόριο με το μανδύα της «ζωοφιλίας»\nΤο Φλεβάρη του 2016, όλες σχεδόν οι ομάδες στο Ευρωκοινοβούλιο κατέληξαν σε ένα κοινό ψήφισμα «σχετικά με τη θέσπιση συμβατών συστημάτων για την καταγραφή των ζώων συντροφιάς στα κράτη μέλη». Στο ψήφισμα αυτό σημειώνεται ότι «το παράνομο εμπόριο ζώων συντροφιάς, συμπεριλαμβανομένων των αγρίων και εξωτικών ζώων, συνδέεται με το σοβαρό και οργανωμένο έγκλημα, σύμφωνα με τις μη κυβερνητικές οργανώσεις, τις υπηρεσίες επιβολής του νόμου και τις αρμόδιες αρχές». Οτι «τα στοιχεία από τις μη κυβερνητικές οργανώσεις, τις υπηρεσίες επιβολής του νόμου, τις αρμόδιες αρχές και τους κτηνιάτρους καταδεικνύουν με σαφή τρόπο την αυξανόμενη κατάχρηση του συστήματος μετακίνησης των ζώων συντροφιάς, το οποίο αποτελεί αντικείμενο εκμετάλλευσης για εμπορικούς σκοπούς».\nΤο Ευρωκοινοβούλιο «προς μεγάλη του ανησυχία διαπιστώνει ότι αυξάνεται το εμπόριο, τόσο νόμιμο όσο και παράνομο, των άγριων ζώων που διατηρούνται ως ζώα συντροφιάς». Πήρε επίσης υπόψη του το γεγονός ότι «το 70% των νέων ασθενειών που έχουν εμφανισθεί σε ανθρώπους κατά τις πρόσφατες δεκαετίες είναι ζωικής προέλευσης, και ότι τα ζώα τα οποία συχνά χρησιμοποιούνται ως ζώα συντροφιάς είναι φορείς ζωονόσων, συμπεριλαμβανομένης της λύσσας».\nΟταν ένα θέμα φτάνει στο Ευρωκοινοβούλιο και αυτό καταλήγει σε ένα σχεδόν ομόφωνο ψήφισμα, σημαίνει ότι τα πράγματα είναι κάτι παραπάνω από σοβαρά, ότι έχουν φτάσει «στο μη παρέκει». Σε ευρωενωσίτικα κείμενα μπορεί να βρει κανείς στοιχεία όπως ότι κάθε μήνα 46.000 σκύλοι ανταλλάσονται μεταξύ μελών της ΕΕ και απ' αυτούς τους σκύλους λιγότεροι από τους μισούς καταγράφονται στο σύστημα διακίνησης. Οτι ο ετήσιος τζίρος για τη συντήρηση, εκτροφή και εμπορική εκμετάλλευση γάτων και σκύλων στην ΕΕ φτάνει τα 13 δισ. ευρώ! Οτι υπάρχει τεράστια παρανομία σ' αυτό το εμπόριο, που γίνεται σε μεγάλη έκταση αδιαφανώς.\nΕχουμε, λοιπόν, ένα μεγάλο κύκλωμα παράνομης εκτροφής και εμπορίας ζώων συντροφιάς, το οποίο σε σημαντικό βαθμό καλύπτεται πίσω από ζωοφιλικές βιτρίνες. Καθόλου παράξενο. Και οι οργανώσεις της μαφίας στήνουν κοινωφελή ιδρύματα παρέα με την Εκκλησία!\nΕδώ και καιρό, έχοντας στη διάθεσή μας κάποιες πληροφορίες, την εγκυρότητα των οποίων διαπιστώσαμε, μελετήσαμε την ισχύουσα νομοθεσία για τα ζώα συντροφιάς, την πολιτική που ασκείται από την πολιτική ηγεσία του υπουργείου Αγροτικής Ανάπτυξης και Τροφίμων όλων των κυβερνήσεων, το ρόλο που παίζουν οι ελεγκτικοί μηχανισμοί που έχουν επιφορτιστεί με τον έλεγχο όσον αφορά τα ζώα συντροφιάς, το ρόλο των αστυνομικών και δικαστικών μηχανισμών και ξεκινήσαμε την έρευνά μας, τα πρώτα στοιχεία της οποίας παρουσιάζουμε μ’ αυτό το ρεπορτάζ.\nΟ Χίτλερ εμφανιζόταν συχνά παρέα με το αγαπημένο του λυκόσκυλο. Δε νομίζουμε ότι αυτό κατέστησε ζωόφιλους τους πολιτικούς του επιγόνους. Ειδικά στην Ελλάδα, αυτοί ασχολούνται με πιο… πεζά πράγματα. Κι έχουν αποδείξει πως το χρώμα και η μυρωδιά του χρήματος κάθε άλλο παρά ασυγκίνητους τους αφήνει (δείτε και το ξεκατίνιασμα με τις καταγγελίες των πρώην ευρωβουλευτών).\nΕν πάση περιπτώσει, ερευνώντας το ζήτημα των παράνομων καταφυγίων ζώων συντροφιάς, «σκοντάψαμε» αναγκαστικά στις Ερωτήσεις που έχει καταθέσει στη Βουλή η σύζυγος του φίρερ των νεοναζιστών, Ελένη Ζαρούλια, η οποία επαίρεται για τη ζωοφιλία της. Πέραν αυτών, διαπιστώσαμε ότι η ιστοσελίδα του νεοναζιστικού μορφώματος παρουσίασε με μεγάλο καμάρι την εξόρμηση που η βουλευτής και κυρία του φίρερ είχε κάνει στην Ανατολική Αττική στις 3 Σεπτέμβρη του 2017, διαμορφώνοντας ένα χώρο για τη δημιουργία παράνομου καταφυγίου ζώων συντροφιάς.\nΕγραφε η νεοναζιστική ιστοσελίδα:\n«Την Κυριακή 3 Σεπτεμβρίου, πραγματοποιήθηκε μια ιδιαίτερη δράση σε συνεργασία της Τ.Ο. Ανατολικής Αττικής και του Οικολογικού Τομέα του Κινήματος “Πράσινη Πτέρυγα“ (sic!). Συγκεκριμένα, κλιμάκια Συναγωνιστών, παρουσία της Συναγωνίστριας και Βουλευτή Ελένης Ζαρούλια, του Μέλους της Κεντρικής Επιτροπής Παπαγεωργίου Γεώργιου, του γραμματέα της Τ.Ο. Ανατολικής Αττικής Θεοδωρίδη Παναγιώτη (…) μαζί με μια ομάδα φιλόζωων που έχουν επιμεριστεί την φροντίδα σκύλων, προχώρησαν σε πολύωρη εργασία για την διαμόρφωση ειδικού χώρου σε περιοχή της Ανατολικής Αττικής με σκοπό να φιλοξενήσει μεγάλο αριθμό αδέσποτων ζώων (…).\nΤο Λαϊκό Εθνικιστικό Κίνημα έδειξε για ακόμα μια φορά ότι απέναντι στην οκνηρία του κρατικού μηχανισμού και της δημοτικής αρχής (…). Οι Εθνικιστές πραγματοποίησαν αποψίλωση στον χώρο του καταφυγίου και προσέφεραν μεγάλη ποσότητα τροφής για τους μικρούς μας φίλους , κερδίζοντας την αγάπη που μόνο δίνουν» (οι εμφάσεις δικές μας).\nΤην περασμένη Δευτέρα, επικοινωνήσαμε με την ΤΟ Ανατολικής Αττικής, που έχει έδρα την Αρτέμιδα (Λούτσα), καλώντας στο κινητό 6947285818 που αναγράφεται στην ιστοσελίδα των χρυσαυγιτών για όποιον θέλει πληροφορίες. Ζητήσαμε απ' αυτόν που απάντησε το τηλέφωνο του γραμματέα της ΤΟ Π. Θεοδωρίδη, που είχε συμμετάσχει στην κατασκευή του παράνομου καταφύγιου σκύλων. Αρνήθηκε να μας το δώσει και ζήτησε περισσότερα στοιχεία. Δεν κρύψαμε τίποτα. Του είπαμε όνομα και ιδιότητα, ενημερώνοντάς τον ότι κάνουμε και το ρεπορτάζ στη δίκη της ΧΑ για λογαριασμό της Κόντρας.\nΜας ενημέρωσε ότι λέγεται Γ. Παπαγεωργίου και ότι πράγματι η ΧΑ βοήθησε στην κατασκευή ενός καταφύγιου σκύλων στην περιοχή του δήμου Σπάτων-Αρτέμιδας (αρνήθηκε σθεναρά να μας πει σε ποιο ακριβώς σημείο), μετά από πρωτοβουλία που πήρε ιδιωτικός φορέας, λόγω της αδιαφορίας του Δήμου. Του επισημάναμε, φυσικά, ότι παγίως η ΧΑ εμφανίζεται να σπεύδει σε βοήθεια τρίτων και πως, εν πάση περιπτώσει, η Ζαρούλια, που όπως και ο ίδιος πήρε ενεργά μέρος στην κατασκευή του καταφυγίου σκύλων, οφείλει να γνωρίζει ότι αυτό απαγορεύεται. Και απαγορεύεται γιατί μέσω τέτοιων ιδιωτικών καταφυγίων γίνεται το παράνομο εμπόριο ζώων συντροφιάς σε χώρες της ΕΕ. Εκείνοι που πωλούν παρανόμως ζώα πρέπει πρώτα να τα συγκεντρώσουν σε κάποιο χώρο.\nΓια τη σχετική δράση και το κίνητρο της Ζαρούλια έχουμε συγκεντρώσει πλούσιο υλικό. Προς το παρόν μένουμε μόνο σε όσα αφορούν το παράνομο καταφύγιο στην περιοχή του δήμου Σπάτων-Αρτέμιδας.\nΣε ό,τι αφορά τον Γεώργιο Παπαγεωργίου, που απαντά στο κινητό της ΤΟ Ανατολικής Αττικής των νεοναζιστών, να πούμε ότι κατέθεσε στη δίκη της ΧΑ στις 13 Μάρτη του 2019 ως μάρτυρας υπεράσπισης του Καιάδα (Γερμενή). Οταν η πρόεδρος τον ρώτησε με τι ασχολείται, απάντησε: «Τώρα άνεργος, πριν ήμουν στο ΑΙΓΙΣ, στο Ιδρυμα Γεωπολιτικών και Ιστορικών Σπουδών της ΧΑ». Μήπως διαχειρίζεται και το παράνομο καταφύγιο σκύλων στην Αρτέμιδα για λογαριασμό της Ζαρούλια; Απλώς ρωτάμε.\nΕμείς, όπως οφείλαμε, επικοινωνήσαμε την περασμένη Τρίτη με τον προϊστάμενο της αρμόδιας Διεύθυνσης (Διεύθυνση Προγραμματισμού) του δήμου Σπάτων-Αρτέμιδας κ. Αρβανιτίδη, καταγγείλαμε ότι στο Δήμο του η ΧΑ κατασκεύασε παράνομο καταφύγιο ζώων συντροφιάς και απαιτήσαμε να ξεκινήσει άμεσα τη διαδικασία κλεισίματός του. Επειδή δεν τον είδαμε πολύ «ζεστό», θα επανέλθουμε, προκειμένου ο προϊστάμενος να υποχρεωθεί να εφαρμόσει τη νομιμότητα.\nΤα αίσχη της Πάτρας\nΟταν ξεκινήσαμε την έρευνά μας, είχαμε την πληροφορία ότι στην Πάτρα λειτουργούν παράνομα καταφύγια σκύλων και ότι μέσω της γραμμής Πάτρα-Ανκόνα γίνεται παράνομη διακίνηση ζώων συντροφιάς. Μια πραγματικά ζωόφιλη Πατρινιά, η Ελισάβετ Σίνη, κάνει αγώνα για να κλείσουν αυτά τα παράνομα καταφύγια και στις 20 Μάρτη του 2019 είχε καταγγείλει την ύπαρξη παράνομου καταφυγίου ζώων συντροφιάς στο Γιαννισκάρι της Δυτικής Αχαΐας.\nΑυτό το παράνομο καταφύγιο το κατασκεύασε, σύμφωνα με δήλωσή του, την άνοιξη του 2018 κάποιος Γεώργιος Παπαγεωργίου (δεν ξέρουμε αν έχει κάποια σχέση με τον συνονόματό του χρυσαυγίτη της Αρτέμιδας ή αν πρόκειται για τυχαία συνωνυμία επί ενός πολύ διαδεδομένου ελληνικού επώνυμου). Ισχυρίζεται ότι δήθεν δε γνώριζε ότι απαιτείται άδεια λειτουργίας του. Ψεύδεται και ιδού γιατί. Από τις 4 Οκτώβρη του 2016, είναι μέλος του συλλόγου «Φιλόζωοι Εθελοντές Πάτρας» και μάλιστα γραμματέας στην προσωρινή διοίκησή του. Ως στέλεχος αυτού του συλλόγου γνώριζε τους νόμους 4039/2012 και 604/1977, σύμφωνα με τους οποίους καταφύγια ζώων συντροφιάς επιτρέπεται να κατασκευάζουν μόνο οι δήμοι.\nΜέλος του ίδιου συλλόγου (παράλληλα και νομική του σύμβουλος) είναι και η δικηγόρος Ελένη Αρβανίτη, κόρη του πρώην βουλευτή Αχαΐας της ΧΑ Μ. Αρβανίτη και συνήγορος υπεράσπισής του στη δίκη της ΧΑ. Οταν είσαι στον ίδιο σύλλογο με μια δικηγόρο, δεν υπάρχει περίπτωση να μην ξέρεις ένα κομβικό ζήτημα της ισχύουσας νομοθεσίας, όπως είναι η απαγόρευση ανέγερσης και διαχείρισης καταφυγίων ζώων συντροφιάς από ιδιώτες.\nΣημαντικό και άκρως ενδεικτικό είναι το γεγονός ότι στην παράγραφο 2 του άρθρου 2 του Καταστατικού του εν λόγω συλλόγου προβλέπεται παράνομος σκοπός! Αναφέρει: «Η φροντίδα των αδέσποτων ζώων, με την δημιουργία προγραμμάτων και δράσεων σίτισης, στειρώσεων, υιοθεσιών, περίθαλψης, προώθησης φιλοξενιών και προστασίας από την κακοποίηση, με την ίδρυση και διαχείριση καταφυγίων για αδέσποτα ζώα συντροφιάς».\nΟι σκοποί που περιγράφονται σ' αυτή την παράγραφο επιτρέπεται να υλοποιηθούν μόνο από δήμους και όχι από φιλοζωικές οργανώσεις. Αυτό το γνωρίζουν καλά οι φιλοζωικές οργανώσεις, όπως και ο Παπαγεωργίου, αλλά επιμένουν να το γράφουν εκεί που δεν πιάνει μελάνι. Το γνωρίζουν καλά και όλοι οι εμπλεκόμενοι υπηρεσιακοί παράγοντες, φυσικά. Επομένως, ο Παπαγεωργίου γνώριζε ότι με την κατασκευή του καταφύγιου ζώων συντροφιάς την άνοιξη του 2018 παρανομούσε!\nΣτις 20 του περασμένου Μάρτη, λοιπόν, η Ελισάβετ Σίνη, πρόεδρος του φιλοζωικού σωματείου «Τετράποδος Σαμάνος», κατήγγειλε ότι στην περιοχή Γιαννισκάρι του Δήμου Δυτικής Αχαΐας αντιλήφθηκε καταφύγιο ζώων συντροφιάς. Το καταφύγιο ήλεγξε ο κτηνίατρος Γ. Κανελλόπουλος, του Τμήματος Αγροτικής Οικονομίας και Κτηνιατρικής Κάτω Αχαΐας. Εκτός των άλλων, διαπίστωσε ότι είναι παράνομο.\nΣτις 16 Ιούνη, δημοσιογραφική αποστολή της «Κόντρας» αποτελούμενη από τους Γεράσιμο Λιόντο και Πέτρο Περάκη, μαζί με τις κυρίες Μαρία Μανωλοπούλου και Ελισάβετ Σίνη, επισκεφτήκαμε το παράνομο καταφύγιο στο Γιαννισκάρι. Από το αυτοκίνητο βγήκε μόνο ο Γεράσιμος Λιόντος και με κάμερα απαθανάτισε το παράνομο καταφύγιο (που πλέον είχε 64 σκύλους έναντι 54 που είχε μετρήσει τον Μάρτη η Ε. Σίνη). Μετά την επίσκεψη, μελετώντας τις φωτογραφίες και τα βίντεο, διαπιστώσαμε ότι ο Παπαγεωργίου είχε απομακρύνει σκύλους από τους 54 του Μάρτη και είχε προσθέσει καινούργιους.\nΜε αίτησή μας στις 19 Ιούνη ζητήσαμε από τον προϊστάμενο της Διεύθυνσης Αγροτικής Οικονομίας και Κτηνιατρικής (ΔΑΟΚ) της περιφερειακής ενότητας Αχαΐας, εκτός των άλλων, αντίγραφο της έκθεσης του κτηνίατρου Γ. Κανελλόπουλου, για να δούμε αν, εκτός των άλλων, είχε εισηγηθεί το κλείσιμο του καταφυγίου. Ακόμα δεν πήραμε τίποτα απ’ αυτά που ζητήσαμε!\nΣτην επικοινωνία που είχαμε με τον προϊστάμενο της ΔΑΟΚ, μας γνωστοποίησε ότι δεν προχώρησε -ως όφειλε, σύμφωνα με το άρθρο 12 του νόμου 604/1977- στη σύνταξη απόφασης για κλείσιμο του παράνομου καταφυγίου. Του επισημάναμε ότι αυτή η διαρκής αναβλητικότητα συνιστά παράβαση καθήκοντος. Μετά από συνεχείς «οχλήσεις» μας, ο προϊστάμενος αποφάσισε να δώσει εντολή στην αρμόδια τμηματάρχη να προχωρήσει στη σύνταξη εισήγησης προς τον αντιπεριφερειάρχη Γρ. Αλεξόπουλο για το κλείσιμο του παράνομου καταφύγιου στο Γιαννισκάρι.\nΕνώ ήταν καθαρό και στον αντιπεριφερειάρχη, ότι το καταφύγιο είναι παράνομο, αυτός καθυστερούσε την υπογραφή της εισήγησης-απόφασης κλεισίματος. Υποχρεωθήκαμε να επικοινωνήσουμε πολλές φορές μαζί του και να του τονίσουμε ότι πρέπει να σεβαστεί τη νομιμότητα. Του θυμίσαμε ότι με αυτή την αναβλητικότητά του διαπράττει το ποινικό αδίκημα της παράβασης καθήκοντος. Τον ενημερώσαμε, επίσης, ότι η μητέρα του Παπαγεωργίου και η δικηγόρος και μέλος του συλλόγου «Φιλόζωοι Εθελοντές Πάτρας» Ε. Αρβανίτη εκμεταλλεύονται την αναβλητικότητά του και κάνουν αγωγές σε βάρος δύο πραγματικά φιλόζωων γυναικών.\nΕτσι, μετά τις επανειλημμένες «οχλήσεις» μας, ο αντιπεριφερειάρχης Αλεξόπουλος αποφάσισε και υπέγραψε την Τρίτη 2 Ιούλη την απόφαση της ΔΑΟΚ για κλείσιμο του παράνομου αυτού καταφυγίου (ολόκληρη η απόφαση αναρτήθηκε στην ιστοσελίδα μας).\nΗ μητέρα του Παπαγεωργίου, λοιπόν, με την ιδιότητα της ιδιοκτήτριας του οικοπέδου στο οποίο είχε κατασκευαστεί το παράνομο καταφύγιο σκύλων και με δικηγόρο την Ε. Αρβανίτη, κατέθεσε «Αίτηση ασφαλιστικών μέτρων προστασίας της προσωπικότητας, παύσης συκοφαντικής δυσφήμησης και απαγόρευσης προσέγγισης» κατά της Μαρίας Μανωλοπούλου και της Ελισάβετ Σίνη, ζητώντας και την έκδοση προσωρινής διαταγής. Η υπόθεση εκδικάστηκε την Παρασκευή 28 Ιούνη από τον πρόεδρο Πρωτοδικών Γ. Αντωνιάδη, ο οποίος αγνόησε τα σημαντικότερα δεδομένα της υπόθεσης, που του εξέθεσε ο συνήγορος των Μανωλοπούλου και Σίνη. Οτι η Παπαγεωργίου και η συνήγορός της στρέφονται μόνο κατά των δύο πραγματικά φιλόζωων γυναικών και όχι και κατά του δημοσιογράφου της «Κόντρας», ο οποίος πήγε επίσης στο παράνομο καταφύγιο. Οτι στο δημόσιο δρόμο δεν υπήρχε σήμανση απαγόρευσης προσέγγισης στο καταφύγιο, το οποίο μάλιστα είναι παράνομο. Αγνόησε και τη δική μας επισήμανση ότι η ΔΑΟΚ έχει χαρακτηρίσει παράνομο το καταφύγιο και έχει εισηγηθεί το κλείσιμό του, ενώ αναμένεται η υπογραφή της σχετικής απόφασης από τον αντιπεριφερειάρχη. Εξέδωσε προσωρινή διαταγή με την οποία απαγορεύει στις δύο γυναίκες να προσεγγίζουν το καταφύγιο του Παπαγεωργίου στα 100 μέτρα (όχι στα 500 που ζητούσε η Παπαγεωργίου). Τα ασφαλιστικά μέτρα θα συζητηθούν στις 22 Αυγούστου του 2019.\nΓιατί βιάστηκε ο πρόεδρος Πρωτοδικών να βγάλει Προσωρινή Διαταγή, ενώ ενημερώθηκε ότι ήδη υπήρχε από τη ΔΑΟΚ σχέδιο απόφασης για κλείσιμο του καταφυγίου στο Γιαννισκάρι; Τώρα που ο Αντιπεριφερειάρχης υπέγραψε την απόφαση της ΔΑΟΚ, και οι 64 σκύλοι θα απομακρυνθούν και το παράνομο καταφύγιο θα σφραγιστεί, πώς μπορεί να ισχύει αυτή η προσωρινή διαταγή;\n«Με τη γίδα στην πλάτη»\nΕως τώρα γνωρίσαμε δύο μέλη του συλλόγου «Φιλόζωοι Εθελοντές Πάτρας», τον ιδιοκτήτη του παράνομου (και με τη βούλα πλέον) καταφύγιου Γ. Παπαγεωργίου και τη δικηγόρο Ε. Αρβανίτη. Καιρός να γνωρίσουμε και το πλέον εξέχον μέλος του, την πρόεδρο (από την ίδρυση του συλλόγου) Μαρία Θεοφανοπούλου.\nΗ εν λόγω κυρία έχει πλούσια δράση στον τομέα της εξαγωγής ζώων συντροφιάς στη Γερμανία εδώ και πολλά χρόνια (όπως είπαμε, για να μπορεί κάποιος να κάνει εξαγωγή ζώων συντροφιάς, πρέπει να υπάρχουν και καταφύγια όπου θα στοιβάζονται τα ζώα μέχρι την εξαγωγή τους).\nΟπως γνωρίζουν οι αναγνώστες μας, εμείς δε στηριζόμαστε σε διηγήσεις, αλλά μόνο σε ντοκουμέντα. Πάμε, λοιπόν, κατευθείαν στα ντοκουμέντα.\nΤον Δεκέμβρη του 2009, συλλαμβάνεται στην Ανκόνα η Μαρία Θεοφανοπούλου μαζί με τον Γερμανό Ρόμπερτ Ρούντολφ να μεταφέρουν παράνομα στην Ιταλία 34 σκύλους, από τους οποίους οι οκτώ απεβίωσαν κατά τη διάρκεια του θαλάσσιου ταξιδιού Πάτρα-Ανκόνα, εξαιτίας των άθλιων συνθηκών μεταφοράς. Οι ιταλικές δικαστικές αρχές κίνησαν την Ποινική διαδικασία αρ. 5655/09, από τα έγγραφα της οποίας παραθέτουμε μερικά χαρακτηριστικά αποσπάσματα:\n«Κατά την αποβίβαση του φορτηγού από το πλοίο, το όχημα ακινητοποιήθηκε, και με τη συνεχή υποστήριξη του προσωπικού της Κτηνιατρικής Υπηρεσίας, επιβεβαιώθηκε η εγκυρότητα της πληροφορίας και αποδείχθηκε η παρουσία ζώων σε αυτό, του οποίου οδηγός ήταν ο κ. Ρόμπερτ Ρούντολφ, Γερμανός πολίτης, που συνταξίδευε με την κα Θεοφανοπούλου Μαρία, Ελληνίδα πολίτη».\n«Προκύπτει μια δήλωση των χρηστών του φορτηγού, Ρόμπερτ Ρούντολφ, Θεοφανοπούλου Μαρία και Σιαπερά Αριστείδη, που παραδόθηκε από το προσωπικό του πλοίου στον Κυβερνήτη, στην οποια οι προαναφερθέντες λαμβάνοντας την ευθύνη όσων συνέβησαν ισχυρίζονταν ότι:\nΑ) Δεν είχαν δηλώσει την παρουσία ζώων ούτε στην φορτωτική κατά την επιβίβασή τους στο πλοίο ούτε στους υπευθύνους του πλοίου (γεγονός αυτό που προκάλεσε την τοποθέτηση του φορτηγού σε ένα κλειστό κατάστρωμα –κύτος- αντί ενός ανοιχτού καταστρώματος, όπως είναι κατάλληλο από άποψη υγιεινής σε περίπτωση μεταφοράς ζωντανών ζώων).\n…πραγματοποιήθηκαν ειδικές ιατροδικαστικές εξετάσεις… αυτές οι εξετάσεις επιβεβαίωσαν ότι οι μη κατάλληλες συνθήκες μεταφοράς αποτέλεσαν την αιτία θανάτου».\n«Οι καταζητούμενοι που μετέφεραν αυτά τα ζώα είχαν στην κατοχή τους τα πιστοποιητικά αυτών καθώς και τις δηλώσεις των υποτιθέμενων Ελλήνων ιδιοκτητών των ζώων…\n…προσπάθεια αποφυγής των διατάξεων των Ελληνικών Αρχών σχετικά με την κατοχή κατοικιδίων και/ή η ανάθεση αυτών στο εξωτερικό.\n…Τα δικαιολογητικά που συνόδευαν τα ζώα χρειάζονταν λοιπόν μόνο για να αποπροσανατολίσουν πιθανούς “ελέγχους“, λόγος για τον οποίο φροντίστηκε η ποινική δίωξη των μεταφορέων και για το επί πλέον αδίκημα όπως προκύπτει στο άρθρο 489 του Ποινικού Κώδικα (χρήση ψευδών στοιχείων)».\nΠέραν της παρανομίας ή μάλλον για να κρυφτεί η παρανομία, οι «φιλόζωοι» έβαλαν τα σκυλιά σ' ένα κλειστό φορτηγό και το φορτηγό σ' ένα κλειστό αμπάρι του πλοίου, με αποτέλεσμα οχτώ ζώα να μην αντέξουν την ασφυξία και να πεθάνουν.\nΗ Μαρία Θεοφανοπούλου (πρόεδρος του συλλόγου «Φιλόζωοι Εθελοντές Πάτρας», να μην ξεχνιόμαστε) εξάγει σκύλους με τα «κόλπα» αποφυγής των ελέγχων, που περιγράφουν οι ιταλικές ποινικές αρχές. Υπάρχουν και περιπτώσεις άλλων μελών αυτού του συλλόγου που επιχείρησαν να εξάγουν ζώα συντροφιάς. Υπάρχει υλικό διαφημιστικού τύπου, στο οποίο συνεργάτες της προέδρου των «Φιλόζωων Εθελοντών Πάτρας» αναφέρονται στην πρακτική της να εξάγει η ίδια ζώα συντροφιάς στην Γερμανία. «Εκτός από αυτά, η Μαρία επιμένει να συνοδεύει προσωπικά την πλειοψηφία των σκύλων της στο ταξίδι προς την Γερμανία».\nΚλείνοντας αυτό το πρώτο μέρος της έρευνάς μας, σημειώνουμε ότι υπάρχει πολύ υλικό που δείχνει τη στενή συνεργασία της δικηγόρου Ε. Αρβανίτη με τη Ζαρούλια και τη μεγάλη βοήθεια που πρόσφερε η Ζαρούλια, ως βουλευτής, στο καταφύγιο ζώων συντροφιάς «Μέριμνα», που το έκλεισαν οι αρχές το 2015, μετά από καταγγελίες, και γενικά στο σύλλογο «Φιλόζωοι Εθελοντές Πάτρας», μέλη του οποίου έχουν φτιάξει και άλλα καταφύγια ζώων συντροφιάς στην Πάτρα (εκτός από το καταφύγιο στο Γιαννισκάρι, για το οποίο εκδόθηκε απόφαση σφραγίσματος).\nΥπάρχει ακόμα πλούσιο υλικό από τη φάμπρικα των μηνύσεων που υποβάλλουν μέλη αυτού του συλλόγου σε βάρος της Μαρίας Μανωλοπούλου, προκειμένου να την τρομοκρατήσουν για να σταματήσει να αποκαλύπτει την παράνομη δράση τους σε βάρος των ζώων συντροφιάς.\nΩς προοίμιο για το δεύτερο μέρος της έρευνάς μας, θα παραθέσουμε απόσπασμα από επιστολή που απέστειλε φιλοζωϊκή οργάνωση της ΕΕ σε υψηλόβαθμο υπηρεσιακό παράγοντα του ελληνικού υπουργείου Αγροτικής Ανάπτυξης και Τροφίμων: «Ενημερωθήκαμε επίσης ότι μόνο από την Κρήτη στέλνονται 8.000 κατοικίδια σε λοιπές ευρωπαϊκές χώρες καθώς και ότι πολλά από αυτά εξαφανίζονται χωρίς ίχνη… Η πιθανότητα και μόνο ότι ζώα από την Ελλάδα καταλήγουν αλλού, εκτός από οικογένειες που τα αγαπούν και τα φροντίζουν για την ευζωία τους, μας έχει προβληματίσει βαθύτατα».


Αλώβητος και στη Νίκαια ο ΠΑΣ Γιάννινα (+video) | Sportstonoto\nΟ ΠΑΣ Γιάννινα έφυγε «ατσαλάκωτος» και από τη Νίκαια! Σε ένα παιχνίδι με αρκετά καλό ρυθμό στο μεγαλύτερο διάστημα του αγώνα και με εκατέρωθεν ευκαιρίες, Ιωνικός και ΠΑΣ Γιάννινα «κόλλησαν» στο μηδέν στη Νεάπολη στο πλαίσιο της τρίτης αγωνιστικής της Super League 1.\nΧάρη στην εξαιρετική τους άμυνα, οι Γιαννιώτες κράτησαν για ακόμα μία αγωνιστική ανέπαφη την εστία τους και έπιασαν στην κορυφή της βαθμολογίας και τους 7 πόντους τον Ολυμπιακό και την ΑΕΚ.\nΑπό την άλλη, οι Νικαιώτες έφτασαν τους 4 βαθμούς και αναρριχήθηκαν έβδομη θέση του βαθμολογικού πίνακα, πραγματοποιώντας δεύτερη καλή εμφάνιση μετά από εκείνη κόντρα στον Άρη.\nΟ Δημήτρης Σπανός προέβη σε τρεις αναγκαστικές αλλαγές στο βασικό σχήμα του Ιωνικού σε σχέση με το προηγούμενο παιχνίδι κόντρα στην Άρη, καθώς οι Γκοτσούλιας και Λένις απουσίαζαν λόγω τραυματισμού, ενώ ο Καμπράλ τραυματίστηκε στο ζέσταμα και έμεινε εκτός. Κάτω από την εστία βρέθηκε ο Χουτεσιώτης, έχοντας μπροστά του στην τετράδα της άμυνας τους Μύγας, Τσιγκρίνσκι, Σάντεζ και Βαλεριάνος. Στις θέσεις των χαφ ξεκίνησαν οι Ρομαό και Ντάλσιο, ενώ οι Ματσούκας και Άοσμαν κινήθηκαν στα δύο «φτερά». Μοναδικός προωθημένος ο Τουράμ, με τον Μπουένο να κινείται από πίσω του σε πιο ελεύθερο ρόλο.\n«Συνταγή» που κερδίζει δεν αλλάζει, για αυτό ακριβώς τον λόγο ο Ηρακλής Μεταξάς προχώρησε σε μόλις μία αναγκαστική αλλαγή στην ενδεκάδα του ΠΑΣ. Ο Λοντίγκιν ξεκίνησε κάτω από τα δοκάρια, με τους Σάλιακα, Κάργα, Εραμούσπε και Πίρσμαν στην τετράδα της άμυνας. Στον χώρο της μεσαίας γραμμής ξεκίνησαν οι Ντομίνγκεζ και Καραχάλιος, με τους Σνάιντερ και Γκαρντάβσκι στις πτέρυγες. Ο Λώλης που αντικατέστησε τον τραυματία Κόντε κινήθηκε λίγο πιο πίσω από τον Χουάν Χοσέ Περέα.\nΤο ωραίο κλίμα που δημιούργησαν οι φίλοι του Ιωνικού στις εξέδρες, αλλά και οι εξαιρετικές καιρικές συνθήκες που επικρατούσαν στη Νεάπολη έδωσαν την απαραίτητή ώθηση στις δύο ομάδες να ξεκινήσουν δυναμικά το παιχνίδι. Μπορεί ο ρυθμός να ήταν αρκετά καλός, με τις ομάδες να βγάζουν ενέργεια και διάθεση να δημιουργήσουν και να επιτεθούν, ωστόσο στο πρώτο μισό του ημιχρόνου απουσίαζε η μεγάλη φάση. Μέχρι τότε, ο Ιωνικός προσπαθούσε να απειλήσει με σέντρες από τις πτέρυγες, ενώ ο ΠΑΣ με μακρινά σουτ.\nΗ πρώτη μεγάλη ευκαιρία της αναμέτρησης άνηκε στους Γιαννιώτες, όταν στο 34′ ο Εραμούσμπε έχασε ανεπανάληπτη ευκαιρία για το 0-1. Συγκεκριμένα, μετά από εκτέλεση κόρνερ, ο Κάργας έπιασε την κεφαλιά στο πρώτο δοκάρι με την μπάλα να στρώνεται στον 31χρονο στόπερ μέσα στη μικρή περιοχή, εκείνος όμως πιο πολύ… αιφνιδιάστηκε με αποτέλεσμα να πλασάρει πάνω από την εστία.\nΟκτώ λεπτά αργότερα ήταν η στιγμή των Νικαιωτών να… αγγίξουν το γκολ, καθώς μετά από φάση διαρκείας και σέντρα του Ματσούκα, ο Τουράμ νίκησε κατά κράτος τον Εραμούσμπε με την κεφαλιά του να φεύγει ελάχιστα πάνω από την εστία του Λοντίγκιν. Στην τελευταία φάση του ημιχρόνου, ο Ιωνικός απείλησε ξανά, αυτή τη φορά με τον Τσιγκρίνσκι, ο οποίος σε μια πανομοιότυπη φάση με εκείνη του ΠΑΣ στο 34′ αστόχησε από εξαιρετική θέση.\nΜε την έναρξη του δευτέρου ημιχρόνου, οι δύο προπονητές προχώρησαν σε διορθωτικές κινήσεις με τον Μιλιντσεάνου να περνάει στη θέση του Λώλη και τον ΠΑΣ Γιάννινα να αλλάζει το σύστημα σε κλασικό 4-4-2, και τον Ιωνικό να ρίχνει στη μάχη τον Κάνιας αντί του… άφαντου στο πρώτο μέρος, Μπουένο.\nΣτα πρώτα λεπτά της επανάληψης ο ρυθμός είχε πέσει αισθητά σε σχέση με το πρώτο ημίχρονο. Χρειάστηκε να περιμένουμε μέχρι το 57ο λεπτό για να δούμε την πρώτη καλή φάση, όταν ο νεοεισελθών Μιλιντσεάνου συνεργάστηκε υποδειγματικά με τον Πίρσμαν, με τον δεύτερο να σουτάρει δυνατά από πλάγια θέση, δοκιμάζοντας τα αντανακλαστικά του Χουτεσιώτη.\nΔέκα λεπτά αργότερα ο Ιωνικός όχι μόνο απάντησε στις ευκαιρίες, αλλά έφτασε μια… ανάσα από το πολυπόθητο γκολ. Η κάθετη σέντρα του Κάνιας κόντραρε σε σώμα αμυντικών, με τον Ντάλσιο να επωφελείται και να βγαίνει «φάτσα» με τον Λοντίγκιν. Ο 25χρονος Πορτογάλος με ωραία προσποίηση «άδειασε» τον κίπερ του ΠΑΣ, όμως το πλασέ που επιχείρησε από δύσκολη η αλήθεια είναι γωνία κατέληξε στην εξωτερική πλευρά των διχτύων.\nΑπό εκείνο το σημείο και για τα επόμενο τέταρτο – περίπου μέχρι το 80′ – οι δύο ομάδες ανέβασαν «στροφές», πιέζοντας ψηλά στον αγωνιστικό χώρο. Παρ’ όλα αυτά, οι άμυνες είχαν τον πρώτο λόγο, καθώς σε αυτό το διάστημα δεν μπόρεσαν να παράξουν κάποια τελική. Κάπως έτσι, το ματς… έσβησε στα τελευταία λεπτά, με το τελικό σφύριγμα του κ. Σκουλά να βρίσκει τις δύο ομάδες ισόπαλες χωρίς τέρματα.\nMVP: Αν θέλουμε να ξεχωρίσουμε κάποιον από το παιχνίδι, αυτός θα είναι ο Ντάλσιο. Ο Πορτογάλος χαφ βοήθησε και στις δύο άκρες του γηπέδου, ενώ είχε και μια τεράστια ευκαιρία στο δεύτερο ημίχρονο για να βρει δίχτυα.\nΔιαιτητής: Ο Εμμανουήλ Σκουλάς δεν είχε να αντιμετωπίσει πολλές δύσκολες φάσεις. Εκείνο πάντως που μπορούμε να πούμε είναι ότι έδειξε μεγαλύτερη… επιείκεια σε κάποια σκληρά μαρκαρίσματα χωρίς να κάνει χρήση κίτρινης κάρτας.\nΙωνικός (4-2-3-1): Χουτεσιώτης, Μύγας, Τσιγκρίνσκι, Σάντσεζ, Βαλεριάνος, Ρομαό, Ντάλσιο (90+3′ Πογοσιάν), Ματσούκας (90′ Κωνσταντινίδης), Άοσμαν (83′ Μάναλης), Μπουένο (46′ Κάνιας), Τουράμ.\nΠΑΣ Γιάννινα (4-4-1-1): Λοντίγκιν, Κάργας, Εραμούσπε, Σάλιακας, Πίρσμαν, Καραχάλιος, Ντομίνγκεθ, Σνάιντερ, Γκαρντάβσκι (52′ Μορέιρα), Λώλης (46′ Μιλιντσεάνου), Περέα (90+3′ Παντελάκης).\nRelated TopicsSuper LeagueΙωνικόςΠΑΣ Γιάννενα


11/08/14 ~ ΣΤΑ ΑΡΧΕΙΑ ΜΑΣ\nΚαθημερινές συνήθειες που βλάπτουν την καρδιά\nΗλικία > 55 ετών\nΧοληστερόλη (ολική χοληστερόλη, «κακή» χοληστερόλη - LDL, «καλή» χοληστερόλη – HDL, τριγλυκερίδια)\nΗ πτώση του Τείχους του Βερολίνου, πριν από 25 χρόνια, έφερε ένα αιφνιδιαστικά χαρούμενο τέλος σε μια διαμάχη που θα μπορούσε να είχε εξελιχθεί σε θερμοπυρηνική μάχη. Τις δεκαετίες που ακολούθησαν, πολλοί Αμερικανοί έφθασαν να πιστεύουν ότι το Τείχος έπεσε χάρη στην παρέμβαση του προέδρου Ρόναλντ Ρίγκαν. Σε ομιλία του το 1987 μπροστά στην Πύλη του Βρανδεμβούργου, σε ένα διαιρεμένο Βερολίνο, είπε στους σοβιετικούς ηγέτες να «γκρεμίσουν αυτό το Τείχος» - και αυτό ακριβώς, μας λένε, έκαναν.\nΗ «ανάγνωση» αυτή είναι στην καλύτερη περίπτωση ατελής και στη χειρότερη επικίνδυνη. Το άνοιγμα του Τείχους του Βερολίνου, τη νύχτα της 9ης Νοεμβρίου του 1989, δεν ήταν προσχεδιασμένο. Για μεγάλο μέρος της χρονιάς εκείνης, η Ανατολική Γερμανία παρέμενε σχεδόν χωρίς δυνατότητα διαφυγής: ο τελευταίος φόνος από φρουρό στο Τείχος συνέβη τον Φεβρουάριο∙ ο τελευταίος θάνατος στη διάρκεια απόπειρας φυγής στα ευρύτερα ανατολικογερμανικά σύνορα, μόνο 10 ημέρες νωρίτερα.\nΤι έκανε λοιπόν αυτά τα αυστηρά φρουρούμενα σύνορα να ανοίξουν κυριολεκτικά εν μια νυκτί; Η απάντηση έγκειται σε μια σειρά λαθών από τους ανατολικογερμανούς αξιωματούχους, τα οποία πέταξαν επικίνδυνες σπίθες στην ατμόσφαιρα του φθινοπώρου του 1989 - ήταν ήδη ιδιαίτερα τεταμένη λόγω της σύγκρουσης ανάμεσα στην άνοδο ενός ανατολικογερμανικού κινήματος αντίστασης και της κατάρρευσης του καθεστώτος.\nΕκείνος που άνοιξε την πόρτα σε αυτά τα γεγονότα ήταν ο σοβιετικός ηγέτης Μιχαήλ Γκορμπατσόφ. Στα τέσσερα χρόνια του στην εξουσία, είχε εφαρμόσει μια σειρά από κοινωνικές και πολιτικές μεταρρυθμίσεις - αλλά για να ενισχύσει τον έλεγχο του Κομμουνιστικού Κόμματός του, όχι να τον τερματίσει. Οι μεταρρυθμίσεις αυτές έφεραν τους σκληροπυρηνικούς δικτάτορες της Ανατολικής Γερμανίας σε δύσκολη θέση. Ενιωσαν πως έπρεπε να κάνουν και εκείνοι κάποιου είδους υποχώρηση. Τα μέλη του Πολιτμπιρό στο Ανατολικό Βερολίνο αποφάσισαν να κάνουν ασήμαντες αλλαγές στους δρακόντειους ταξιδιωτικούς κανονισμούς του κράτους. Ηταν μια ψευδομεταρρύθμιση. Διαβάζοντας τη σχετική ανακοίνωση το βράδυ της 9ης Νοεμβρίου, ο Γκίντερ Σαμπόφσκι τα έκανε θάλασσα. Αλλά ακόμη και αυτό το λάθος δεν ήταν υποχρεωτικό να αποδειχθεί μοιραίο: οι ένοπλοι φρουροί του καθεστώτος στέκονταν ακόμη στο Τείχος, με εντολές να κρατήσουν τις πύλες κλειστές.\nΕκείνο που είχε αλλάξει ήταν η αυτοπεποίθηση των πολιτών. Το φθινόπωρο του 1989, το κίνημα διαμαρτυρίας είχε πια αποκτήσει αρκετή αυτοπεποίθηση ώστε να εκμεταλλευθεί την ανικανότητα του καθεστώτος. Οι πολίτες ήδη γνώριζαν ότι οι Αρχές θα έκαναν πίσω: έναν μήνα νωρίτερα, ο όγκος των ειρηνικών διαδηλωτών στη Λειψία ήταν τόσο μεγάλος ώστε οι δυνάμεις ασφαλείας που, όπως γνωρίζουμε σήμερα, είχαν προετοιμάσει μια καταστολή τύπου Τιενανμέν είχαν κάνει πίσω. Και ήξεραν πως μπορούσαν να εμπιστεύονται ο ένας τον άλλον. Αντιθέτως, τα αρχεία της Στάζι δείχνουν ότι τα μέλη του καθεστώτος δεν εμπιστεύονταν τους συναδέλφους τους, ούτε τους υφισταμένους τους - και πως αυτή η έλλειψη εμπιστοσύνης υπονόμευε σοβαρά την ικανότητά τους να αντιμετωπίσουν την εντεινόμενη εξέγερση. Οταν λοιπόν δεκάδες χιλιάδες Βερολινέζοι κατευθύνθηκαν προς το Τείχος τα λεπτά που ακολούθησαν εκείνη τη μοιραία συνέντευξη Τύπου, ολόκληρο το σύστημα κατέρρευσε.\nΗ Μαίρη Ελίζ Σάροτ είναι καθηγήτρια Ιστορίας στο Πανεπιστήμιο της Νότιας Καλιφόρνιας, λέκτορας στο Χάρβαρντ και συγγραφέας του βιβλίου «Η κατάρρευση: Το αθέλητο άνοιγμα του Τείχους του Βερολίνου»\nΟπως έχει δηλώσει μία άλλη ανατολικογερμανίδα διαφωνούσα, η Μαριάν Μπίρτλερ, οι Δυτικοί πιστεύουν πως «ήταν το άνοιγμα του Τείχους αυτό που μας έφερε την ελευθερία μας. Ισχύει όμως το ανάποδο. Πρώτα αγωνιστήκαμε για την ελευθερία μας και μετά, εξαιτίας αυτού, έπεσε το Τείχος».\nΦινλανδική εταιρία θα κατασκευάσει αρθρωτό smartphone\nΈνας πρώην εργαζόμενος της Nokia και υπεύθυνος για το Android Phone της εταιρίας, είναι πίσω από την εταιρία Vsenn που ετοιμάζει αρθρωτό τηλέφωνο.\nΗ Google, έχει ήδη ανακοινώσει και δείξει κάποια πρώτα δείγματα από το Project Ara, το δικό της αρθρωτό smartphone, με την νέα εταιρία Vsenn από τη Φινλανδία, να έχει τα ίδια σχέδια.\nΔεν υπάρχουν πολλές πληροφορίες για τη συσκευή που ετοιμάζεται, αλλά θα διαθέτει custom αποσπώμενα πίσω καλύμματα και εναλλασσόμενα modules για κάμερα, μπαταρία, μνήμη, επεξεργαστή, ενώ είναι σημαντικό να αναφερθεί ότι το αρθρωτό smartphone δίνει σημασία στην ασφάλεια του χρήστη με κρυπτογράφηση σε τρία επίπεδα.\nΈρευνα: Δείτε τι πρέπει να τρώτε μετά την πίτσα για να μην παχαίνετε\nΜπορεί να σας φανεί τρελό, όμως είναι δυνατό να τρώμε σοκολάτες και πίτσα όλη την ημέρα χωρίς να πάρουμε γραμμάριο! Ερευνητές από το Πανεπιστήμιο της Λουντ στη Σουηδία ανακάλυψαν ένα υπερ-σνακ που κρατά μακριά τα κιλά όταν καταναλώνουμε τροφές με πολλά λιπαρά. Ονομάζεται θαμνόμουρο, ή αλλιώς κόκκινο μύρτιλλο (lingonberry ή cowberry) και οι δοκιμές έδειξαν ότι μπορούσε να αποτρέψει το επιπρόσθετο βάρος σε ποντίκια που ακολουθούσαν μια διατροφή πλούσια σε λιπαρά. Το φρούτο είναι ιδιαίτερα δημοφιλές στις σκανδιναβικές χώρες και μπορεί επίσης να μειώσει τη χοληστερόλη και τα επίπεδα της γλυκόζης στο αίμα!\nΗ ερευνητική ομάδα έδωσε στα ποντίκια οκτώ διαφορετικά είδη μούρων: lingonberry, bilberry, βατόμουρο, crowberry, blackberry, δαμάσκηνο, blackcurrant και acai berry. Μετά από τρεις μήνες, η ομάδα του κόκκινου μύρτιλλου διαπιστώθηκε ότι είχε τα καλύτερα αποτελέσματα με μεγάλη διαφορά. Μάλιστα τα ποντίκια δεν είχαν πάρει περισσότερο βάρος από τα ποντίκια που κατανάλωναν τροφές με λίγα λιπαρά.\nΟι ερευνητές τονίζουν ότι τα ευρήματα της νέας μελέτης δεν είναι σε καμία περίπτωση δικαιολογία να μην προσέχουμε τη διατροφή μας. Τα οφέλη του κόκκινου μύρτιλλου πιθανότατα οφείλονται στις πολυφαινόλες που περιέχει, αναφέρεται στη σχετική μελέτη.\nΤο επόμενο βήμα θα είναι να δοκιμαστεί η αποτελεσματικότητά του φρούτου και στον ανθρώπινο οργανισμό. Τα κόκκινα μύρτιλλα ευδοκιμούν στη Βόρεια Ευρώπη και τη Νότια Αμερική, όμως καλλιεργούνται και σε ορισμένες περιοχές των ΗΠΑ.\nΣυγκεκριμένα, μετά το τέλος του αγώνα του Ολυμπιακού με τη Γιουβέντους, όπου οι «ερυθρόλευκοι» ηττήθηκαν με 3-2, ο βουλευτής έκανε την εξής ανάρτηση: «Η Γιουβέντους έκανε το καθήκον της και κέρδισε την πιο βρώμικη ομάδα της Ευρώπης. Κυριάρχησαν σε όλο τον αγώνα και από την άλλη πλευρά ο Αλέγκρι δεν μπορεί να κάνει τους παίκτες να υπηρετήσουν την ομάδα».\nΟ Εριον Μπράτσε είναι στενός συνεργάτης του πρωθυπουργού της Αλβανίας Εντι Ράμα.\nΑντιδράσεις προς το παρόν υπάρχουν μόνο από κάποιους οπαδούς του Ολυμπιακού, οι οποίοι προχώρησαν σε... «άκομψες» αναρτήσεις στο προφίλ του αλβανού βουλευτή.\nΑπό τι κινδυνεύετε αν τρίζετε τα δόντια σας;\nΠρώτες βοήθειες για το δάγκωμα σκύλου και γάτας\nΑν το αγαπημένο σας τετράποδο αγριέψει και σας επιτεθεί αφήνοντας το... αποτύπωμα των δοντιών του πάνω σας, μην αδιαφορήσετε.\nΣτη στοματική κοιλότητα τόσο του σκύλου όσο της γάτας υπάρχει πληθώρα βακτηρίων. Αυτό που προκαλεί μεγαλύτερη ανησυχία είναι το κλωστηρίδιο του τετάνου και ο ιός της λύσσας.\nΕιδικά αν πρόκειται για γάτα, υπάρχει μεγαλύτερος κίνδυνος, καθώς τα δόντια της εισχωρούν πιο βαθιά.\nΗ πρώτη κίνηση που πρέπει να κάνετε είναι να καθαρίσετε σχολαστικά την πληγή, χρησιμοποιώντας σαπούνι και νερό.\nΣε περίπτωση αιμορραγίας, πάρτε μια καθαρή πετσέτα και πιέστε την ελαφρά πάνω στην πληγή.\nΌταν σταματήσει η αιμορραγία, βάλτε στην πληγή αντισηπτικό. Στη συνέχεια καλύψτε την πληγή με μια αποστειρωμένη γάζα.\nΑν εμφανίσετε πυρετό ή εκδηλωθεί οίδημα ή έντονος πόνος, πρέπει να επισκεφθείτε γιατρό.\nΟ γιατρός θα κρίνει αν χρειάζεται και χειρουργικός καθαρισμός.\nΚατά τη επίσκεψή σας στο γιατρό, πρέπει να έχετε μαζί το βιβλιάριο εμβολίων ώστε να κρίνει εάν χρειάζεται να εμβολιαστείτε.\nΑναφέρετε με λεπτομέρεια τα χαρακτηριστικά του σκύλου (π.χ. ανήσυχος, επιθετικός, νευρικός, σιελόρροια) και κατόπιν αναφέρετε το συμβάν στην κτηνιατρική υπηρεσία.\nΣε περίπτωση που δεν έχετε κάνει τα τελευταία δέκα χρόνια αντιτετανικό ορό, κάντε οπωσδήποτε.\nΠώς γκρεμίστηκε πραγματικά το Τείχος του Βερολίνου...\nΦινλανδική εταιρία θα κατασκευάσει αρθρωτό smartph...\nΖεστό νερό με στυμμένο λεμόνι στο πρωινό μας – Ένα...\nΈρευνα: Δείτε τι πρέπει να τρώτε μετά την πίτσα γι...\n«Ο Ολυμπιακός είναι η πιο βρώμικη ομάδα της Ευρώπη...